Suatu Masa Dulu, Mayat Pernah Dijadikan Ubat Penyakit

Orang Eropah pada zaman imperialisme memang jenis hipokrit. Sebaik mendengar kisah kanibalisme dari Dunia Baru, kelompok pribumi dilabel orang gasar dan tidak bertamadun. Ironinya, kelompok ini juga yang menggunakan ubat berasaskan mayat sebagai cara mengekalkan kesihatan mereka.

Kebanyakan ubat diambil daripada semua bahagian mayat yang boleh dimanfaatkan seperti darah, tulang, organ dan lemak. Dan orang Eropah terlupa, tradisi menjadikan mayat sebagai ubat sudah wujud sepanjang lipatan sejarah. Ini berdasarkan penemuan resepi ubat berasaskan mayat dalam manuskrip China, Yunani, India dan Mesopotamia.

Yang lucunya, orang Rom patut juga digelar hipokrit. Suka hati panggil puak-puak luar Rom dari Danube hingga Germania dan Britannia sebagai orang gasar. Tetapi rupa-rupanya, mereka juga menggunakan ubat berasaskan mayat untuk merawat pelbagai penyakit dari batuk dan sakit kepala hingga epilepsi dan lebam-lebam.

Salah satu resepi ubat mayat yang paling menakutkan ialah manisan mayat manusia. Ia disebut dalam ensiklopedia perubatan China abad ke-16, Bencau Gangmu yang dikarang oleh Li Shih-chen. Dakwa Shih-chen, amalan ini dikatakan berasal dari Timur Tengah.

Mengikut catatannya, lelaki berstatus warga emas (usia sekitar 70 hingga 80 tahun) akan menawarkan dirinya sebagai bahan ubat berkenaan. Dia tidak akan mengambil sebarang makanan kecuali madu dan dimandikan dengan bahan sama setiap hari. Selepas si polan ini mati, mayatnya akan dimasukkan dalam keranda yang diisi dengan madu.

Setelah itu, keranda tersebut akan ditutup dan tidak akan dibuka selama seabad. Selepas tempoh tersebut, mayat telah bertukar menjadi gula-gula manis yang didakwa mengandungi manfaat dari segi perubatan.

Dari satu segi, madu sememangnya mempunyai manfaat dari segi kesihatan dan mampu menyembuhkan penyakit seperti batuk dan selesema. Selain itu, ia juga berkemungkinan boleh digunakan sebagai bahan pengawet mayat.

Cuma, di sini masalah Shih-chen. Benar, kisah tersebut berasal dari Timur Tengah tetapi beliau telah tercampur kisah tersebut dengan kisah orang Burma yang mengawet mayat sami dengan mati. Selain itu, motif mengorbankan diri yang dikatakan dilakukan orang Arab ini lebih tepat diaplikasikan kepada penganut-penganut Buddha (Needham & Gwei-djen, 1974). Yang pasti, walaupun ia sekadar mitos tetapi kewujudannya dalam ensiklopedia berkenaan bukan sesuatu yang patut dipandang enteng.

Dari abad ke-12 hingga abad ke-17, salah satu ubat yang dicari ialah ubat mumia. Ubat ini dijaja sebagai ubat ajaib untuk semua penyakit dari ulser hingga sakit kepala. Raja Francis I (Perancis) suka membawa ubat ini ke mana-mana sebagai ubat kecemasan. Sementara cendekiawan Inggeris Sir Francis Bacon mendakwa ia amat bagus untuk menghentikan luka pendarahan.

Disebabkan potensinya sebagai ubat ajaib, bukan sedikit tapak makam Mesir Purba diceroboh dan dijarah bagi mendapatkan mumia. Jika tidak mendapatnya di situ, mereka akan mensasarkan perkuburan sekitarnya bagi memenuhi permintaan ketika itu.

Tetapi ini tidak boleh ubat berasaskan mayat paling tua dalam sejarah: darah manusia. Orang Rom biasanya minum darah gladiator terbunuh di mana kononnya ia menawarkan manfaat awet muda dan panjang umur. Ada juga mendakwa ia boleh mengubati epilepsi apabila dicampur dengan hati manusia. Disebabkan ramai yang mahukannya, ada yang menjual darah gladiator sementara ia masih segar.

Pada abad ke-16 Eropah, ia amat dicari sebagai ubat ajaib yang berharga. Jika merasa sukar mengambilnya secara mentah, ada yang mencadangkan ia diproses sebagai jem pada abad ke-17. Sehingga abad ke-19, orang yang melihat upacara hukuman mati bukan hadir sebagai penonton tetapi untuk mendapatkan darah segar pesalah yang dihukum.

Selain serbuk mumia, ubat serbuk tengkorak juga amat popular di Eropah pada Zaman Pertengahan dan Renaissance. Ubat ini didakwa mampu mengubat sakit kepala kuat – satu manfaat yang dicari oleh Raja Charles II (England) yang ketika itu duduk dalam buangan di Perancis. Lantas, baginda mengupah seorang ahli kimia bernama Jonathan Goddard untuk menghasilkan ubat tersebut.

Setelah ubat tersebut siap, ubat serbuk tengkorak yang dikenali sebagai Titik Raja (King’s Drop) mampu merawat sakit kepala dan memberi kesegaran kepada pemakannya. Tetapi siapa sangka, ubat yang diambil Charles II ini menjadi punca kemangkatannya pada 6 Februari 1685. Baginda dilaporkan gering selama empat hari selepas mengambil ubat berkenaan.

Tetapi semua ini tidak boleh mengatasi kengerian proses mendapatkan lemak manusia untuk dijadikan sebagai penawar. Kebiasaannya, mayat pesalah atau tentera musuh akan dibawa ke makmal ahli kimia untuk direbus. Ada pula yang bertindak memotong anggota badan mayat dan mencampurkannya dengan pes sebelum direndam dan disuling. Lemak manusia dikatakan mempunyai khasiat baik untuk sakit sendi, kerosakan pada saraf dan ketegangan otot.

Jadi, mengapa hal ini berlaku? Kononnya, dengan mengambil ubatan sebegini, ia membolehkan mereka meraih kekuatan dan kebijaksanaan si mati – sesuatu yang berguna buat yang masih hidup. Tetapi keberkesanannya sebagai penawar penyakit tidak pernah dibuktikan secara saintifik. Dan itu membawa kepada pupusnya amalan terburuk yang dianggap mencemar kesucian mayat.

RUJUKAN

Pandey, S. (2022, 13 Mei). Corpse Medicine: Brains, Mellified Man’s Honey-flesh, or Blood Drinks!. Ancient-Origins.


Kenapa Mereka Berdua Tidak Boleh Diangkat Menjadi Sultan Melaka?

Follow penulis : https://instagram.com/khairiasyraf_17

Sebelum kita bahas mengapa mereka berdua ini tidak boleh diangkat menjadi Sultan, kita perlu tahu dulu kenapa dan bagaimana negeri Melaka pada hari ini kehilangan Sultan.

Sultan terakhir Melaka yang memerintah secara de jure ialah Sultan Mahmud Shah. Kuasa dan kedaulatan Sultan Mahmud di Melaka telah hilang apabila penjajah Portugis menakluk Melaka pada tahun 1511. Melaka dulu negerinya besar bukan seperti saiz Melaka kini. Hampir keseluruhan Semenanjung Tanah Melayu dan sebahagian Sumatera serta kepulauan Riau adalah kerajaan Melaka suatu ketika dahulu. Portugis hanya menguasai kawasan sekitar perlabuhan Melaka yang menjadi pusat pemerintahan Sultan Mahmud pada ketika itu sahaja. Kawasan yang dipanggil “Kota Melaka” itu bukanlah mewakili seluruh wilayah besar kerajaan Melaka.

Sultan Mahmud terpaksa membuat serangan balas sambil berundur hinggalah baginda sampai di Pagoh (kini sebahagian dari negeri Johor) untuk bersemayam di sana. Sultan Mahmud melantik puteranya Sultan Ahmad sebagai Sultan Melaka secara de facto untuk mengambil semula Melaka dari Portugis. Namun, Sultan Ahmad gagal menjalankan tugas tersebut lalu Sultan Mahmud membunuh puteranya ini pada tahun 1513.

Sultan Mahmud terus berundur ke selatan sehinggalah tiba ke Kampar, Riau, Sumatera(kini sebahagian dari negara Indonesia) pada tahun 1526. Pada tahun 1528, Sultan Mahmud mangkat di Kampar namun dua orang puteranya mewarisi pemerintahan di saki baki wilayah baginda. Sultan Alauddin Riayat Shah putera Sultan Mahmud mengasaskan kesultanan Johor manakala Sultan Muzaffar Shah putera Sultan Mahmud mengasaskan kesultanan Perak. Kini, zuriat Sultan Melaka yang masih wujud hanya dari jurai Kesultanan Perak. Kerana itulah Kesultanan Perak menjadi penyimpan kepada Keris Taming Sari dan Cura Si Manjakini. Manakala dari jurai Kesultanan Johor telah terhenti. Kesultanan Johor kini adalah keturunan Temenggung.

Memang ada cubaan mengambil semula Melaka dari tangan Portugis seperti yang dilakukan oleh Kesultanan Johor dan Acheh dalam Perang Tiga Segi. Namun mereka tidak berjaya menerobos kota A Famosa. Melaka tetap dikuasai oleh Portugis. Yang berjaya mengalahkan Portugis bagi mengambil Melaka adalah Belanda (VOC) iaitu pada tahun 1641. Johor yang nak memenangi Perang Tiga Segi ini meminta bantuan Belanda iaitu salah satu kuasa besar eropah untuk bekerjasama melawan Portugis. Tapi setelah menang, Belanda mungkir janji apabila Melaka tidak diserahkan kepada Johor sebaliknya Belanda yang kuasai.

Pada tahun 1824, Belanda dan British membuat perjanjian untuk membahagi kawasan pemerintahan dimana kawasan Malaysia kini dibawah taklukan British manakala kawasan Indonesia kini dibawah taklukan Belanda. Melaka dijadikan Negeri-Negeri Selat (NNS) yang diperintah British melalui SHTI mula pada tahun 1826. Kemudian pada tahun 1867, SHTI menyerahkan pemerintahan NNS terus kebawah Ratu England selaku Koloni Mahkota British. Melaka selaku NNS diperintah oleh seorang Gabenor iaitu pemerintah tertinggi di Melaka.

Pentadbiran Gabenor di Melaka berterusan sehinggalah ke zaman Malayan Union. NNS bersama Negeri Melayu Tidak Bersekutu (NMTB) dan Negeri Melayu Bersekutu (NMB) membentuk Persekutuan Tanah Melayu. NMTB dan NMB memiliki Sultan masing-masing. Namun NNS tidak memiliki Sultan sebaliknya Gabenor. Setelah Persekutuan Tanah Melayu mencapai kemerdekaan, perlembagaan negara menyatakan Melaka selaku NNS ditadbir oleh wakil Persekutuan selaku ketua dan pemerintah bagi Negeri Melaka yang dikenali sebagai Yang Di-Pertua Negeri atau dahulunya disebut Gabenor.

Yang di-Pertua Negeri Melaka dilantik oleh Yang di-Pertuan Agong setelah mendapat nasihat daripada Ketua Menteri Melaka sebagaimana Perlembagaan Negeri Melaka. Yang Di-Pertua Negeri merupakan ahli Majlis Raja-Raja. Yang Di-Pertua Negeri di NNS menjalankan fungsi yang sama dengan Sultan-Sultan di NMTB atau NMB. Bahkan, Yang Di-Pertua NNS boleh memberi pingat kebesaran sepertimana yang dilakukan oleh Sultan-Sultan negeri lain. Namun, Yang Di-Pertua Negeri tidak boleh mengundi untuk memilih Yang Di-Pertuan Agong dan tidak boleh mempengerusikan mesyuarat Majlis Raja-Raja. Ini kerana kedudukan Yang Di-Pertua NNS tidak sama dengan kedudukan para Sultan walaupun mereka semua ahli Majlis Raja-Raja.

Kerana itulah Ketua Negeri di NNS digelar Yang Di-PerTUA bukannya Yang Di-PerTUAN. Panggilan YDP NNS pula adalah Tuan Yang Terutama (TYT) bukannya Duli Yang Maha Mulia (DYMM) atau Duli Yang Teramat Mulia (DYTM). Mereka yang bertaraf Yang Di-PerTUAN adalah seperti Raja-Raja Negeri Melayu. Kebanyakkan Raja di negeri Melayu digelar Sultan kecuali Perlis digelar Raja dan Negeri Sembilan digelar Yang Di-PerTUAN Besar atau dahulunya Yamtuan Besar. Antara lain yang juga setaraf ialah Yang Di-PerTUAN Besar Negara Brunei iaitu Sultan Brunei yang merupakan satu-satunya sultan Melayu yang berdaulat tetapi tidak menyertai Persekutuan Malaysia.

Walaubagaimanapun, kedudukan Yang Di-Pertua Melaka ini lebih tinggi jika dibandingkan dengan kedudukan Raja-Raja Melayu di Indonesia kini yang hanya menjadi Ketua Adat Melayu tanpa sebarang daulat, kuasa politik mahupun pengaruh sehinggakan darjah kebesaran yang mereka kurniakan tidak terpakai atau diakui di Malaysia.

Sekarang baru boleh kita nilai sama ada dua orang dia atas boleh diangkat sebagai Sultan Melaka atau tidak.

Syarat nak jadi Sultan di Negeri Melayu selalunya mestilah Lelaki, Melayu, Islam, Berketurunan Raja Melayu, Tidak Gila dan mungkin ada beberapa syarat khusus lagi mengikut Undang-Undang Tubuh Kerajaan Negeri masing-masing. Sebagai contoh Sultan Perak yang mempunyai Sistem Giliran dan Yang Di-Pertuan Besar Negeri Sembilan yang mempunyai sistem Undang Berempat.

Walaupun seseorang itu memang sah keturunan Sultan Melaka sekalipun, tetapi jika tidak memenuhi syarat dalam peruntukan Undang-Undang Tubuh Negeri, maka tetap orang itu tidak boleh ditabal. Apatah lagi ianya bercanggah dengan Perlembagaan Negara yang menyatakan bahawa Melaka adalah NNS bukan Negeri Melayu yang Beraja. Sebaliknya Melaka diketuai oleh wakil perseketuan yang digelar Yang Di-Pertua Negeri. Hal ini telah termaktub jelas. Walaupun seseorang itu ada sijil pengiktirafan dari Mahkamah Dunia sekalipun, orang itu tetap tidak boleh diangkat.

Mahkamah Keadilan Antarabangsa (ICJ) tidak mempunyai hak untuk mengiktiraf mana-mana individu sebagai Sultan Melaka. Isu tuntutan takhta Sultan Melaka berada di bawah tatacara Perlembagaan dan undang-undang negara ini bukan melibatkan soal perebutan antarabangsa sehingga ia perlu dibicarakan di ICJ. Jika memang ada pengiktirafan Mahkamah dunia pun tetap tidak valid, apatah lagi jika sijil pengiktirafan itu palsu. Bahkan, apatah lagi jika ianya hanyalah sekadar pengakuan diri sendiri tanpa sebarang bukti. Setakat nak gebang di Facebook boleh lah.

Nak jadi Sultan Melayu ni hendaklah seseorang itu diper-Tuan-kan oleh rakyat Melayu. Ianya ada kaitan dengan Konsep Ikatan Daulat sepertimana yang dipersembahkan oleh Demang Lebar Daun dan Sang Sapurba. Seseorang itu jika benar merupakan seorang Raja yang sah, sudah pastu mempunyai tanda-tanda yang akan terzahir. Individu yang mengakui sebagai Sultan Melaka kini bukan sahaja tiada tanda-tanda tersebut, bahkan mereka tidak mewarisi atau memiliki sebarang regalia kerajaan Melayu silam pun sama ada Keris Kerajaan, Cokmar atau sebagainya.

Bahkan, Sultan-Sultan Berdaulat di Malaysia tidak mengurniakan mereka sebarang regalia bagi simbolik membolehkan mereka mengasaskan institusi Kesultanan Melaka Moden. Bahkan, mereka tidak memiliki apa-apa gelaran kekerabatan atau darjah kebesaran sebagai tanda pengakuan terhadap kedudukan orang yang mendakwa diri mereka Sultan Melaka ini. Oleh itu, mereka tidak boleh diangkat menjadi Sultan Melaka sama ada secara de jure mahupun de facto atau sebagai Ketua Adat.

Kedudukan Raja Melayu di Indonesia lebih terakui jika dibandingkan dengan individu yang mengakui sebagai Sultan Melaka. Ini kerana setidaknya Raja Melayu di Indonesia tetap diakui sebagai pewaris raja walaupun tanpa sebarang kuasa. Tetapi, individu yang mengakui sebagai Sultan Melaka ini susur galur mereka sendiri pun boleh dipertikai.


Kenapa Burung Mampu Terbang Walau Ada Graviti?

Burung tetap dipengaruhi graviti walaupun dapat terbang. Tetapi burung kena pastikan yang ia terus terbang menggunakan tenaganya, kalau tidak ia akan jatuh ditarik graviti. Anda ingat burung tetap terapung kalau ia duduk saja?

Ketika terbang, ia menggunakan tenaganya juga untuk lawan graviti. Burung perlu gunakan tenaganya untuk hasilkan daya tujahan (thrust force) untuk terbang dan daya apungan (lift force) untuk ‘maintain’ penerbangannya. Kalau burung mati ditembak, ia akan jatuh juga ke bawah.

Sebab itu kita manusia lebih penat mendaki atau naik tangga, berbanding turun sebab kena guna tenaga lebih untuk lawan graviti selain tenaga untuk berjalan dan sebagainya.

Laut tiada tenaga dan kehendak untuk melawan graviti, melainkan terjadinya ombak atau tsunami yang terhasil daripada gempa Bumi. Air tak boleh naik sendiri dengan kehendaknya seperti burung yang mampu manipulasi tenaga sendiri.

Kalau anda tanya kenapa Bulan tak jatuh ke Bumi kalau ada graviti?

Soalan ini Newton pernah tanya dirinya sendiri. Dia fikir, kenapa epal boleh jatuh ke bawah, tapi Bulan tidak? Soalan ini yang buatkan Newton menemui graviti.

Bumi ini sebenarnya sedikit condong kalau kita jadikan kutub utara dan selatan sebagai paksi. Kecondongan ini datang daripada hipotesis bahawa Bumi pernah dilanggar oleh serpihan objek astronomi pada jutaan tahun yang lalu.

Serpihan ini bersaiz planet marikh. Ketika dilanggar Bumi, objek ini berseret dengan Bumi, lalu Bumi menyondong sikit.

Serpihan ini pula sebahagiannya berkecai kerana langgaran atmosfera Bumi. Sebahagian kecil daripada objek ini menjadi Bulan. Serpihan lainnya bersepah ke angkasa berterbangan dari Bumi.

Sejak itu Bulan mengorbit Bumi dengan kelajuan mencecah hampir 4000 km/h. Bulan tak jatuh sebab ketika berlaku langgaran tersebut, sepatutnya Bulan akan pergi jauh meninggalkan Bumi, tapi sebab graviti Bumi, Bulan tak dapat lari dan berpusing.

Nak faham, tengok gambar rajah ini. Bulan sebenarnya bergerak melawan arah graviti Bumi. Kalau Bumi tiada graviti, selepas pelanggaran besar dulu, tentu Bumi tiada Bulan sekarang.

Tapi sebab graviti, Bulan ditarik (merujuk pada anak panah Bulan ke arah Bumi) dan mengorbit.

Kalau satu hari nanti tiba-tiba Bumi tiada graviti, Bulan tidak akan jatuh ke Bumi, tapi akan lari meninggalkan (anak panah hijau) Bumi kerana ikatan orbitnya dah tiada.


The Lion King 2: “Kita Kesatuan.”

Awan mendung berkepul-kepul, mengekang sinar terang mentari petang. Di kawasan terbiar yang dilingkungi kesuraman, terjadilah perang antara dua kerajaan singa.

Singa-singa betina dari tanah kerajaan mengaum; begitu jugalah singa-singa betina dari tanah larangan. Singa betina dari tanah larangan itu puak yang terusir dari oleh Simba, raja singa yang mentadbir The Pride Lands kerana kesalahan Scar, adik Mendiang Raja Mufasa. Kemudian, kedua-dua pihak berjalan ke arah masing-masing tanpa keragu-raguan lagi. Perang ini mesti dicetuskan demi kemenangan mutlak; demi melangsaikan dendam hayat lepas. Kemenangan mesti ditentukan pada hari ini supaya puak terusir itu memperoleh gemala maruahnya kembali untuk membuktikan bahawa mereka bukan puak yang dihina zaman-berzaman dan dihukum dengan pengusiran oleh Simba. Siapakah Simba untuk mengusir kami? Kami juga bangsa singa!

Zira, ketua puak yang terusir dari tanah kerajaan mesti membalas dendam untuk mendiang suaminya, Scar manakala Simba pula mesti mempertahankan tanah kerajaannya supaya The Pride Lands tidak dijajah oleh puak gelap Zira. Apabila Zira menganjurkan langkah ke arah perang, Simba turut.

Langkah mereka semakin pantas malah bertukar kepada langkah berlari. Apabila sampai di muka masing-masing, puak kerajaan dan puak terusir saling mencakar. Muka mereka tercalar; tekuk mereka ditolak, dicakar dan ditekan. Aum kesakitan, aum yang membara dengan dendam, aum yang padat dengan keperkasaan telah bergema dalam penentuan yang megah ini.

Tiba-tiba, majulah Kiara, puteri Simba dan Kovu, anak lelaki Zira dan Mendiang Scar ke tanah perang. Kiara menghalang ayahnya, Simba manakala Kovu menghalang ibunya, Zira. Mereka hendak memperhentikan perang yang melibatkan kesalahan hayat lepas.

“Ayah, seorang raja yang mulia pernah memberi tahu saya. Kita kesatuan. Lihatlah mereka (singa-singa betina puak terusir). Adakah mereka berbeda daripada kita?” Kiara berkata kepada ayahnya, Simba.

Simba seakan-akan tersentak daripada perkataan puterinya. Baginda meneliti muka demi muka singa betina yang bercelak matanya. Singa-singa betina dari tanah larangan itu turut kaget, merenung wajah mulia raja mereka. Wajah bengis mereka melembut; bertukar kepada kekagetan lalu kepada keinsafan, seolah-olah baru sedar daripada mimpi ngeri yang panjang; seolah-olahlah kegelapan baru disuluhi keterangan.

Simba mengenang bahawa bahawa baginda pernah memimpin puterinya, Kiara meneliti beda antara zirafah, badak, monyet, rumput, bukit, matahari dan seluruh alam ini. “Alam ini kesatuan,” demikianlah yang diberitahukan Simba kepada Kiara. Sementara tersergam megah di hujung tunggul ranting, Simba meninjau alam kebesaran Allah sambil bernyanyi: “Inilah maruah kita yang mesti kita pertahankan. Kita kesatuan.”

Adakah dendam hayat lepas harus dilepaskan? Adakah Simba dapat melupai kejahatan pak cik saudaranya, Scar dan adakah Zira dapat melupai dendam terhadap Simba yang telah membunuh Scar?

Dulu, semasa Mufasa kerajaan, adik Mufasa, Scar memang menyimpan cita-cita besar ingin meragut kerajaan Mufasa. Scar berasa terancam akan kelahiran Simba yang telah menghalang peluangnya menjadi raja seterusnya setelah Mufasa mangkat. Simbalah bakal raja. Oleh tidak tahan akan nasibnya yang tidak adil, Scar merancang pengubahan nasib dengan kudrat sendiri.

Scar membawa anak saudaranya, Simba yang masih kecil ke sebuah tanah pasir lapang dan menyuruh Simba menunggunya di tempat asal. Dimaklumkan oleh Scar bahawa Mufasa hendak memberikan kejutan kepada puteranya. Selepas itu, Scar pun hilang daripada pelihatan. Namun demikian, yang melanda pelihatan Simba hanya bencana sekawan seladang yang sedang mara laju.

Tanah pasir itu gempar. Batu-batu kecil menari gelisah. Hentakan beribu-ribu ekor seladang yang mara mengisyaratkan kedatangan maut yang dahsyat. Simba yang tercengang-cengang pada mulanya segera berlari sepantas-pantasnya untuk mengelakkan diri dipijak mati oleh seladang-seladang itu. Mufasa diberitahu oleh Zazu, burung utus baginda bahawa puteranya berada di tengah maut. Mufasa pun bergegas ke tempat kejadian. Apabila mendapati bahawa puteranya menggigil dalam ketakutan di tengah rempuhan seladang, Mufasa segera melompat dalam kelompok seladang yang ganas memijak tanah itu. Sebenarnya, seladang-seladang itu sedang lari daripada pengejaran dubuk. Dubuk-dubuk itu tentera Scar. Scar memerintah dubuk-dubuk itu mengejar seladang untuk mencetuskan kegemparan ini.

Akhirnya, Mufasa dapat menghembuskan nafas lega apabila berjaya membawa puteranya, Simba ke atas sebuah tebing bukit yang selamat. Namun begitu, badannya yang berpaut pada lereng bukit tidak dapat menetapkan diri. Tergelincirlah Mufasa semakin ke bawah bukit. Di bawah, terpampanglah dunia sekumpulan seladang yang mengamuk di atas muka bumi.

Scar tersenyum licik di atas bukit, meninjau abangnya yang nyawanya di hujung tanduk. “Scar, adikku, tolong!” Mufasa meminta pertolongan. Itulah kali pertama bahawa Scar menyaksikan betapa tidak bermayanya seekor raja singa apabila baginda berada di ambang maut. Itulah kali pertama bahawa Scar menyaksikan pandangan abangnya yang begitu sayu mendahagai bantuan. Bukankah abangnya memandang hinanya, tidak memerlukan pertolongannya untuk memerintah The Pride Lands, tanah singa itu? Sekarang?

Scar mencengkam tangan Mufasa. Raja besar itu mengaum kerana sakit. Sambil menyelamkan pandangan bengisnya ke dalam pandangan sayu Mufasa, Scar melaungkan: “Dirgahayu…rajaku!” Cengkamannya terhadap Mufasa dilepaskan. Mufasa jatuh dalam gelombang seladang dengan laungan yang semakin susut. Tulangnya patah dipijak-pijak seladang yang tidak pernah berhenti berlari.

Scar berjaya juga menjadi raja. Menjadi lapanglah dada Scar yang sempit oleh himpitan tekanan yang dibawa oleh Mufasa. Sejak kerajaan Scar, bermulalah era pendudukan dubuk yang diharamkan pendudukannya oleh Mufasa. Semenjak dubuk dibenarkan menetap di The Pride Lands, langit tidak pernah ditembusi barang cahaya. Tanah semakin tandus; makanan semakin berkurangan, diragut sebanyak-banyaknya oleh dubuk dan singa-singa betina semakin kurus dan lemah. Yang berselerak hanya tulang-temulang.

Setelah bertahun-tahun membesar dengan Pumbaa dan Timon, Simba kembali ke tanah yang menyimpan nostalgia yang melarakannya itu lalu menentang Scar, menolak Scar ke dalam laut lahar yang menggelegak lapar. Pemandangan itu seperti pemandangan pembunuhan Scar terhadap ayahnya, Mufasa…

Sesudah Simba membunuh Scar, baginda mengusir keluarga dan bawahan-bawahan Scar, iaitu singa-singa betina Scar dan dubuk-dubuk dari The Pride Lands, tanah pemerintahannya ke sebuah tanah terbiar yang tidak dicecah sinar mentari. Tanah itu diwartakan sebagai tanah larangan yang tidak boleh dijejak tanpa arahan Simba. Sejak hari itu, terbahagilah dua puak singa: singa baik di tanah terang dan singa terusir di tanah gelap…

“Ayah, cuba lihatlah mereka. Adakah mereka berbeda daripada kita?” terngiang-ngiang kembali perkataan Kiara di tepi telinga Simba.

Singa-singa betina yang bercelak pada mata dari tanah larangan itu tersentak. Celak yang menjahatkan rupanya mereka itu telah menjadi tidak begitu garang apabila muka mereka yang tegang oleh kebencian itu mengendur. Singa-singa betina daripada puak Simba turut terpinga-pinga. Mereka seakan-akan baru sedar daripada mimpi berdarah yang panjang; bangun daripada malam pekat yang berlarutan.

“Apa? Kenapakah kalian masih tercegat di sini? Serang!” Zira memerintah mereka dengan hati yang sudah diracuni teruk oleh dendam hayat lepas. Dia bermula syak bahawa tentera-tenteranya sudah bermula goyah pendiriannya!

“Zira, perkataan mereka betul. Apakah beda antara kita? Kita satu bangsa singa. Berhenti berperanglah, Zira,” beransur-ansurlah singa-singa betina terusir itu membelakangi Zira, memasuki barisan Simba.

“Kenapa kalian…segerombolan pengkhianat tidak berguna!” Zira terlalu berang akan khianat singa-singanya. Aku bersendirian sekarang. Apakah nilai perpaduan? Cis…berhenti berperang? Simba telah mengusir bangsaku; kalian menyuruh aku berhenti berperang! Sejak pengusiran itu, makna perpaduan sudah lenyap—sudah dilenyapkan oleh raja singa, Simba yang bongkak dan tidak mengenang jasa itu! Sekarang, asalkan aku dapat membalas dendam untuk Scar, nyawaku rela kugadaikan!

Scar, aku mesti memulangkan ketinggian martabat abang! Abang sudah diludahi berkali-kali oleh Mufasa dan Sima semasa hidup; sekarang, sudah sampailah masa untuk isterimu ini menghapuskan Simba yang angkuh itu; memulangkan keadilan kepada abang!

Zira menerpa Simba. Dia sudah tidak peduli lagi. Namun begitu, Kiara menyekatnya, menerpa Zira sehingga Zira jauh terbaring ke atas tanah. Tanah yang curam menggulingkan kedua-dua ekor singa itu ke tebing sungai yang amat tinggi dan sangat curam. Di bawah tebing itu, bergoleklah kayu-kayu balak di sungai yang mampu mematahkan tulang seekor singa.

Zira sedang tergantung di tengah udara. Badannya berjuntaian, terhuyung-hayang. Nasibnya bagai telur di hujung tanduk. Zira berusaha mencakar dan mencengkam tanah curam, merebut peluang hidupnya yang terakhir. Kiara pula masih di atas tebing, risau akan keadaan Zira.

Matilah aku sekarang! Kiara yang berpura-pura baik itu tentu tidak akan menyelamatkan daku! Pemberontakan untuk abang tidak dapat Zira laksanakan! Aku mesti menyelamatkan diri; aku mesti! Aku belum merebut maruah bangsaku kembali!

“Hulurkan tangan, Zira! Zira!” Kiara berteriak kepadanya. Namun begitu, Zira menepis tangannya. Biar putih tulang, jangan putih mata! Zira masih ada maruah; tidak mengemis simpati musuh!

Malangnya, nasib tetap menghukum orang yang bersalah. Balas dihantar-Nya berpaksikan keadilan. Tangan Zira yang mencengkam lereng tebing semakin lemah dan longgar. Zira gugur ke dalam sungai dengan jerit hampa, hanyut bersama kayu-kayu balak yang bergolek. Keadaan ini seakan-akan menayangkan kejatuhan Mufasa ke bawah bukit semula.

Maka berakhirlah sejarah yang berdarah antara Mufasa dengan Scar yang telah berlarutan ke zaman Simba dan Zirah. Kovu hanya mampu mengeluh tentang nasib ibunya. Air matanya tidak bercucuran kerana Kovu terlalu letih mengenang kehidupannya dengan ibu yang berlumuran dengan dendam setiap hari. Kovu sudah letih mendukung kebencian. Kovu sudah letih menolak cahaya dan kebaikan semata-mata demi berpura-pura bengis dan jahat untuk menjalankan rancangan pemberontakan ibunya. Ia lebih rela kembali ke Pride Land, tanah asal yang diperintah oleh raja singa kerana menyedari bahawa dia sebangsa dengan Kiara dan Simba.

Benarlah lagu Love Will Find A Way. Kecintaan akan mencari penyelesai; kecintaan akan mencari arah yang betul. Kecintaan mampu mencairkan ketul dendam yang bernyala. Kecintaan mampu menghilangkan sempadan beda yang sengaja dilukis oleh dua orang yang bertentangan paham. Percintaan tulus antara Kovu dengan Kiara telah menamatkan perang antara puak singa kerajaan dengan puak singa Zira yang terusir dari The Pride Lands. Puak singa Simba dan puak singa Zira rela menyimpan taring untuk bersatu atas dasar kecintaan!

Kovu tidak perlu menjauhi Kiara lagi; tidak perlu terpaksa berkasar terhadap Kiara, mengusir Kiara sebelum kesetanan menguasai Kovu, memaksa Kovu menghapuskan Kiara. Akhirnya, percintaan Kovu dan Kiara dapat disiram dengan persaksian matahari pagi secara terang-terangan!

Dendam telah memaksa seseorang yang baik berlaku jahat. Dendam telah membunuh percintaan sejati yang tidak mengambil kira latar belakang! Kerana dendam, Kovu terpaksa mengeraskan kelembutan hatinya terhadap Kiara yang dicintainya kerana mengendong kebencian yang diamanahkan oleh Zira.

Saya memang tersentuh oleh perkataan Kiara. Kita kesatuan daripada bapa dan ibu yang mula—Adam dan Eve. Adam dan Eve pula pasangan pertama yang dicipta oleh Allah. Kita hamba ciptaan yang bernaung bawah rahmat Allah/God/Shen(aksara Cina:神)—Tuhan yang satu! Meski kita berbeda warna kulit dan adat, kunang-kunang dalam hati kita tetap nekad memburu kedamaian dan kecintaan sesama manusia. Hal ini dikatakan demikian kerana fitrah kita tidak memandang bangsa, agama, warna kulit dan negara tetapi permata peribadi yang berkilau di pusat hati manusia!

Benar, We Are One! Kita memang satu bangsa manusia yang bernaung bawah sinar cinta yang dikurniakan oleh-Nya. Lagu We Are One dalam The Lion King 2 sememangnya telah mengusik tangkai air mata yang sudah lama diam, memekarkan bunga harap, menyerapi sanubari, beransur-ansur membina tembok kebanggaan dalam sanubari—kebanggaan bahawa saya warganegara Malaysia yang hidup dalam kalangan berbilang bangsa dan setiap bangsa memunyai keistimewaan yang berpeluang saya teroka dan saya raih dengan hati yang cinta!

“Kita kesatuan,” Simba pernah berkata.

* Lagu-lagu berikut memang merdu dan mesti dihayati!

Love Will Find A Way-https://www.youtube.com/watch?v=5XhufW7-c_k&t=76s

We Are One-https://www.youtube.com/watch?v=glDGAo9SIqs


INMARSAT-C, GNSS , COSPAS-SARSAT – Sistem Satelit Yang Menidakkan Bumi Sebagai Datar

Pendokong dan penyembah bumi datar seringkali melontarkan pendapat dan fakta, kononnya satelit tak wujud dan yang ada kat langit yang memancar gelombang radio tak kiralah frekuensi HF, MF, ELF,UHF, atau gelombang mikro macam X-Band, Ku-Band, S-Band, I-Band dan macam-macam band itu adalah kerja-kerja dron.

Industri yang paling banyak dan paling bergantung kepada satelit selain industri penerbangan adalah industri perkapalan. Saya tak nak cerita pasal penerbangan sebab bukan bidang tapi akan tumpu pada perkapalan.

3 sistem satelit utama yang digunakan meluas dalam industri perkapalan adalah Inmarsat, bagi tujuan komunikasi jarak jauh, GNSS seperti Glonass dan GPS untuk tujuan penentu kedudukan dan Cospas-Sarsat bagi tujuan kecemasan, menentukan kedudukan kapal yang mengalami kecelakaan untuk memudahkan perkhidmatan mencari dan menyelamat.
Sejarah navigasi satelit ni bermula pada era 90an, dan sebelum sistem navigasi satelit ini jadi popular sampaikan telefon bimbit pintar sekarang pun ada aplikasi GPS, ia terpakai khusus untuk tujuan kententeraan – dari menentukan kedudukan pesawat dan kapal hingga menandakan sasaran bagi peluru berpandu.

PRE- GPS NAVSTAR / GLONASS / GALILEO / COMPASS

Sebelum ada GPS, era 70an dan 80an memperlihatkan sistem penentu kedudukan yang menggunakan pancaran radio hiperbolik.

Long range radio navigation diwaktu itu juga terhad untuk kenteraan dan kemudian untuk perkapalan dan penerbangan awam, dan mempunyai beberapa jenis sistem.
Russia menggunakan sistem navigasi radio yang dipanggil CHAYKA dan ALPHA, menggunakan frekuensi gelombang radio khusus untuk kegunaan aktiviti penentu kedudukan ketenteraan. Amerika juga menggunakan kaedah long range radio navigation dengan sistem seperti LORAN-C dan OMEGA dan konsepnya serupa dengan lawan mereka Russia.

Keempat-empat sistem ini, memancarkan frekuensi radio jarak jauh dari menara-menara pemancar yang ditempatkan di kawasan pesisiran pantai dan kepulauan.
Loran C sahaja ada sejumlah 71 stesen pemancar, Chayka dan Alpha dengan sejumlah 40.

Sistem ini walaubagaimanapun mempunyai beberapa kelemahan yang ketara.
Pertamanya – ia bergantung sepenuhnya kepada pancaran gelombang radio, yang mudah terganggu akibat keadaan cuaca dan atmosfera.

Kedua – ralat darjah ketepatan penentu kedudukan dengan pancaran radio jarak jauh ini sangat besar – sehingga 7 kilometer ralat dari kedudukan sebenar.

Ketiga – untuk mencapai jarak yang jauh, ia memerlukan pengunaan menara pemancar yang tinggi. Kebanyakan pemancar Alpha mempunyai ketinggian lebih dari 400 meter, dan sejumlah menara pemancar Loran mempunyai ketinggian lebih dari 300 meter. Kenapa memerlukan pemancar yang tinggi?

Kerana Bumi mempunyai curvature. Lagi tinggi menara pemancar lagi jauh jarak horizon dan kebarangkalian gelombang terpantul pada garisan ufuk lebih rendah.

Keempat – kos pengoperasian yang terlalu mahal.

Ada kalangan penyembah Bumi Datar menyatakan rangkaian Loran, Omega, Alpha dan Chayka ini adalah bukti yang satelit tak wujud dan ini adalah sistem GPS dan ini sama sekali salah dan menunjukkan yang mereka sendiri tidak tahu apa yang mereka perkatakan.

Sebenarnya:

Sistem navigasi radio hiperbolik ini berbeza dengan GPS macam langit dengan bumi, macam ikan dengan kura-kura. Ia adalah sistem navigasi teresterial yang tulen dan tidak melibatkan penempatan segmen di orbit.

Dan paling menggemparkan, kesemua sistem Loran, Chayka, Omega dan Alpha ini tidak lagi beroperasi. Rangkaian terakhir Alpha dihentikan operasi pada tahun 2010. Loran C terakhir ditutup pada tahun 2014 – kerana kebanyakan kapal dan pesawat awam tidak lagi membawa alatan untuk membaca signal radio dari pemancar-pemancar gadang ini dan beralih kepada GPS sejak awal tahun 2000.

So macam mana mereka kata ini GPS sedangkan stesen dah tutup, dah dilucut tauliah sejak dari bermulanya GPS dibenarkan untuk kegunaan awam akhir era 90an.
Maka bilamana kebanyakan perkapalan dan penerbangan awam komersial mula menggunakan sistem GPS pada akhir 90an, sistem navigasi hiperbolik ini mengalami zaman merudum dan akhirnya jadi sejarah je.

NAVIGASI SATELIT

Asal GPS atau GNS (Global Navigation System) ini sama macam Loran diatas, untuk kegunaan ketenteraan.

Tetapi bilamana pihak berwajib yang memastikan keselamatan perkapalan yang diterajui International Maritime Organization melihat akan betapa efektif sistem GPS ini, maka ia telah mewajibkan setiap kapal laut untuk dilengkapi sistem navigasi ini dan ini telah menyebabkan pemilik jujukan satelit GPS Navstar ini perlu membukanya perkhidmatan untuk kegunaan umum.

Konsep GPS ini hampir serupa dengan konsep cerapan objek samawi dengan menggunakan kaedah Marc St Hilaire atau Intercept yang digunakan oleh kalangan pelaut – klasik atau moden dengan menggunakan sextant dimana, objek seperti matahari atau bulan atau bintang dicerap altitudnya, diperkirakan sudut cerapan dan berdasarkan formula yang telah digubah sejak zaman berzaman untuk mendapatkan fix, membolehkan pelaut menentukan kedudukan mereka dilaut lepas.

Bezanya, berbanding para navigator menjadi pencerap, satelit GPS Navstar yang jumlahnya mencecah 42 buah di orbit ini akan menghantar isyarat kepada penerima, mengukur sudut, masa yang diambil untuk isyarat dihantar dan diterima, dan altitud satelit tersebut memberikan 3 atau lebih circle of position (atau line of position) sebagai fix dalam bentuk latitud dan longitud.

Perkapalan saudagar mulai menggunakan GPS seawal 1996, setelah perkhidmatan dibuka untuk kegunaan awam. Sekarang GPS adalah sistem GNSS yang wajib dipasang pada apa jenis kapal kargo berdasarkan ketetapan berdasarkan SOLAS Chapter V Regulation 19.

Carriage requirements for shipborne navigational systems and equipment, Section 2 :
2.1.6 a receiver for a global navigation satellite system or a terrestrial radionavigation system, or other means, suitable for use at all times throughout the intended voyage to establish and update the ship’s position by automatic means;

(Solas, Chapter V – 1972)

Selain GPS Navstar, Russia juga membangunkan sistem GNSS mereka sendiri yang dinamakan GLONASS, juga bertujuan untuk menentukan kedudukan dan merupakan pesaing rapat GPS bagi segmen awam dan ia mulai beroperasi sepenuhnya diseluruh dunia pada tahun 2010 dengan sejumlah 24 satelit beroperasi di orbit.

Glonass juga termaktub didalam ketetapan keperluan pengunaan sistem navigasi global seperti yang ditetapkan oleh Solas Chapter V Regulation 19.

China dan negara-negara Eropah juga sejak pertengahan era 2000 turut membangunkan sistem GNSS mereka sendiri, dengan China memperkenalkan COMPASS atau Beidou dan Eropah mengoperasikan GALILEO dan mulai digunakan pada tahun 2016.

Ramai salah anggap yang mana isyarat GPS ini datang dari menara-menara telekomunikasi walhal sebenarnya, menara telekomunikasi bukanlah penyedia isyarat GPS tetapi cuma transmitter yang menerima isyarat dari satelit di orbit dan dipancarkan bersama isyarat telefon bimbit untuk kegunaan awam di daratan.

Maka adalah tidak pelik bilamana isyarat telefon canggih anda hilang, isyarat GPS hilang kerana telefon anda bukanlah handheld GPS/Glonass receiver. Melainkan kau orang ada hand held gps macam Garmin. Jadi jangan tak tahu, telefon korang tu bukannya gps reciever yang boleh terima isyarat dari satelit secara terus sebab apa yang ada pada telefon korang yang canggih-manggih tu dinamakan Assisted GPS atau A-GPS.

Kena tahu beza Assisted GPS sebab, kebanyakan telefon dengan L1 front end radio reciever hanya mendapat isyarat gps jika sekiranya ada talian internet atau isyarat telefon. So janganlah jadi bebal sangat tunjuk GPS korang kat kereta atau telefon takdak lepas tu canang kata satelit tak wujud. Tu bebal nama dia. Bawaklah henfon korang tu gi tengah laut memang takkan adanya GPS signal sebab dia guna line telefon. Tengah laut mana ada line telefon. Tak bermakna jugak itu bukti satelit tak wujud sebab GPS Receiver macam Garmin, Furuno, Raytheon, Japan Radio Company (JRC), Raymarine.

So wak-wak kepala penyek boleh la start kumpul duit beli hand held gps lepas tu test. Jangan main meme je.

GMDSS – INMARSAT DAN COSPAS SARSAT

Dua sistem satelit ni juga digunakan secara meluas oleh perkapalan saudagar. Ia bertujuan untuk keselamatan dilaut, membolehkan pelaut menyampaikan mesej kecemasan kepada perkhidmatan pengawal pantai, selain sebagai platform komunikasi utama antara kapal dan daratan.

Inmarsat yang menerapkan pengunaan satelit geostationary dan beroperasi dengan menggunakan frekuensi 1.5 dan 1.6GHz (L-band) menyediakan kemudahan bagi ship earth station keupayaan “distress alerting”, komunikasi dua hala menggunakan email, fax, data dan radiotelefon. Dalam rangkaian Inmarsat, SafetyNet menyediakan perkhidmatan penyebaran Maritime Safety Information (MSI).

Inmarsat mempunyai 3 komponen utama, segmen angkasa lepas yang terdiri dari satelit (4 buah satelit Inmarsat F4 merangkumi 4 rantau lautan – Pacific Ocean Region – POR, Indian Ocean Region – IOR dan dua Atlantic Ocean Region – AOR-E dan AOR-W). Komponen terresterial pula terdiri dari Land Earth Station,LES yang mengawal isyarat dan menguruskan trafik komunikasi, stesen koordinasi jaringan dan memantau sebarang distress alerting dari pengguna dan Ship Earth Station atau SES yang merupakan komponen yang ditempatkan di kapal-kapal kargo.

Cospas-Sarsat yang merupakan segmen yang melibatkan satelit pengorbit polar dan satelit geostationary menggunakan frekuensi 406MHz, untuk menyediakan kemudahan “distress alerting” bagi Emergency Position Indicating Radio Beacon untuk menentukan identiti dan lokasi kapal yang mengalami keadaan kecemasan.

(GMDSS Manual, Edition 2015 – Part 3 :Communication in GMDSS)

3 sistem satelit utama :

2 untuk keselamatan nyawa

1 untuk panduan dalam mencari rezeki

3 sistem satelit ini adalah talian hayat kepada para pelaut, dan bila ada orang yang tak ketahuan datang menjaja cerita bodoh kononnya ilmu – secara tidak langsung ia seakan menghina talian hayat kami ini.

FJ


Apa Sebenarnya Yang Berlaku Ketika Rundingan Baling?

1. Rundingan Baling merupakan pertemuan empat mata pertama dan yang terakhir di antara Tunku Abdul Rahman, Ketua Menteri Tanah Melayu selaku wakil kerajaan dengan Chin Peng, ketua dan wakil Parti Komunis Malaya (PKM).

2. Rundingan bertempat di Sekolah Inggeris Baling, kini dikenali sebagai Sekolah Kebangsaan Tunku Putra di Baling. Ia turut mendapat jolokan ‘Panmunjom Kechil’ oleh media tempatan dan antarabangsa yang membuat liputan tentang pertemuan bersejarah tersebut.

3. Sekalipun tempat rundingan adalah di Baling, Kedah, kumpulan Chin Peng dijemput dari hutan Kelian Intan, di mana jaraknya ke Baling, Kedah adalah kira-kira 30 minit.

4. British menghantar John Davis bertemu Chin Peng di dalam hutan ketika itu merupakan seorang rakan lama Chin Peng ketika mereka sama-sama berada di dalam pasukan gerila Force 136 melawan pendudukan Jepun di Tanah Melayu. Selepas perang tamat, mereka berpisah pada 1947.

5. Di dalam Rundingan Baling, kerajaan diketuai Ketua Menteri Tanah Melayu Tunku Abdul Rahman, Ketua MCA Tun Tan Cheng Lock, Ketua Menteri Singapura En. David Marshall dan Timbalan Menteri Pelajaran En. Too Joon Hin, manakala wakil PKM pula diketuai oleh Chin Peng sendiri dan disertai oleh Rashid Mydin dan Ketua Propaganda PKM, Chen Tien bersama 30 orang komunis lain sebagai pengawal.

6. Tunku Abdul Rahman asalnya memang berharap agar Rundingan Baling berjaya, Chin Peng menyerah diri dan PKM dibubarkan menjelang kemerdekaan Tanah Melayu. Ringkasnya, beliau mengharapkan Chin Peng dan PKM untuk menyerah diri tanpa syarat.

7. Tunku juga sedar bahawa dengan kejayaan itu kelak, ia merupakan senjata paling ampuh untuk dibawa berjumpa dengan Lennox-Boyd, Setiausaha Kerajaan bagi Koloni British yang pernah secara terbuka merundingkan kebebasan British Malaya malah menjemput Tunku sendiri ke London untuk membincangkan tentang tarikh kemerdekaan Tanah Melayu pada 1 Januari 1956, hanya beberapa hari selepas Rundingan Baling tersebut.

8. Jadi sekalipun Tunku bersedia berjumpa Chin Peng, malah memberikan jaminan keselamatan kepada kumpulan komunis ketika itu untuk datang berunding dan pulang semula ke dalam hutan, Tunku tidak berhasrat mahu rundingan bersama PKM berlangsung lama dan mengheret banyak masa, kerana beliau perlu ke London, selain tidak mahu memberikan lebih ruang buat PKM untuk terus wujud di Tanah Melayu.

9. Di awal pertemuan lagi, Tunku telah memberi gambaran awal prinsip kerajaan iaitu dengan perubahan-perubahan politik yang berlaku di Tanah Melayu, kemenangan Parti Perikatan di dalam pilihanraya sebelum itu adalah disebabkan janji beliau bahawa “sebarang penjajahan asing akan dihapuskan dan Tanah Melayu mesti diberikan kemerdekaan”

10. Tunku juga memberitahu Chin Peng bahawa keadaan darurat yang berlaku di dalam negara ini tidak lagi akan dilihat sebagai halangan ke arah kemajuan politik, dan British akan menyerahkan sepenuhnya kepada kerajaan Persekutuan bagi membawa Tanah Melayu ke arah kemerdekaan.

11. Keadaannya ketika rundingan tersebut sudah jauh berbeza berbanding kenyataan Templer pada tahun 1952 bahawa baginda Queen tidak akan menyerahkan naungan mereka ke atas Tanah Melayu selagi baginda tidak berpuas hati bahawa keganasan komunis di Tanah Melayu dapat dihapuskan.

12. Tunku malah tanpa ragu-ragu menyatakan bahawa Tanah Melayu akan merdeka selewat-lewatnya 31 Ogos 1957, dan menyatakan bahawa janji membawa keamanan kepada Tanah Melayu merupakan cita-cita beliau sebelum Perikatan menguasai kerajaan.

13. Sebelum menyerahkan kepada Chin peng untuk memulakan bicara, Tunku dengan tegas menyatakan bahawa beliau dan kumpulan kerajaannya bukan hadir sebagai patung atau alat penjajahan, sebaliknya merupakan hamba rakyat dan wakil kepada rakyat yang telah melantik beliau sebagai pemegang tanggungjawab tampuk pemerintahan Tanah Melayu.

14. Chin Peng bersetuju kemudiannya bahawa dia dan PKM sedar bahawa Tunku Abdul Rahman memang bukan alat, perkakas atau patung British, maka kerana itulah mereka tidak risau akan keselamatan, bersedia dan terbuka untuk memulakan rundingan dengan kerajaan pimpinan Tunku Abdul Rahman.

15. Bagaimanapun, di peringkat awal lagi, Chin Peng menyatakan keberatannya untuk bersetuju dengan syarat damai kerajaan kerana ia hanya akan menghalang orang komunis untuk berdiri sama tinggi dengan rakyat Tanah Melayu yang lain untuk mengecapi jalan kemerdekaan secara aman.

16. Tunku kemudian membidas bahawa ahli komunis yang menyerah kelak mulanya akan diberikan pemantauan dan hanya apabila kerajaan berpuas hati bahawa mereka telah menumpahkan taat setia kepada kerajaan persekutuan Tanah Melayu, maka mereka akan diberikan peluang dan dibantu untuk menyesuaikan diri dengan rakyat biasa yang lain.

17. Tunku begitu tegas menyatakan bahawa penentangan terhadap British semata-mata bukan bermaksud komunis telah atau akan taat kepada kerajaan Persekutuan Tanah Melayu kelak.

18. Tuntutan Chin Peng supaya PKM dibenarkan meneruskan aktiviti mereka sebagai parti politik turut ditentang Tunku Abdul Rahman yang menyatakan bahawa “Meninggalkan PKM bererti pembubaran PKM;”

19. Chin Peng bagaimanapun tetap berkeras untuk tidak bersetuju dengan syarat pembubaran PKM kerana pegangan mereka tetap kepada ideologi tersebut. Dia menggambarkan kekesalannya kerana kerajaan mahu ahli PKM meninggalkan ideologi yang telah mereka anuti sejak sekian lama, bahkan turut menambah bahawa kerajaan tidak memberi rakyat kebebasan berfikir dan memilih kecenderungan politik, namun Tunku tetap menolak bahawa kewujudan PKM bukan lagi satu pilihan di dalam Persekutuan Tanah Melayu yang merdeka kelak.

20. Tunku menyatakan pilihan kerajaan itu adalah muktamad kerana gerakan PKM selama ini adalah bersandarkan pembunuhan, kezaliman dan melakukan pelbagai cara kekerasan, demi menakutkan dan memaksa rakyat menerima ideologi mereka.

21. Jadi memberi perakuan keatas kewujudan PKM secara sah di dalam Persekutuan Tanah Melayu hanyalah merupakan satu perakuan bahawa kerajaan hari ini mengiktiraf perlakuan PKM sepanjang darurat yang mengancam keselamatan tanahair dan rakyat jelata sebelumnya.

22. Apabila ditanya oleh David Marshall Ketua Menteri Singapura tentang apakah yang diperjuangkan sebenarnya oleh PKM, Chin Peng menjawab bahawa mereka berjuang demi maruah manusia. Marshall kemudian terus mempersoalkan semula jawapan Chin Peng dengan menyatakan bahawa apa yang dilakukan oleh PKM ke atas Persekutuan Tanah Melayu selama ini tidaklah sama sekali boleh dianggap menjaga maruah manusia.

23. Maka apabila perbincangan buntu sehingga itu, Chin Peng sendiri menyatakan bahawa mereka dan kerajaan mempunyai pandangan dan pendapat yang sangat berbeza.

24. Pertemuan hari pertama tamat apabila ia hanya berkisar tentang pengiktirafan kerajaan terhadap PKM, layanan terhadap ahli PKM yang menyerah diri dan sekatan kebebasan kepada ahli mereka yang setuju untuk keluar dari hutan.

25. Rundingan hari pertama seakan menemui jalan buntu, bahkan Tunku telah sedar bahawa rundingan ini bakal gagal, namun beliau tetap enggan bersikap defensif dan kasar terhadap Chin Peng, memandangkan dia sendiri bersetuju untuk keluar mengadakan pertemuan tersebut. Tunku bersetuju untuk terus berunding keesokan harinya. Ia juga memberi gambaran kesediaan Tunku menerima pendapat, sesuai dengan pegangan demokrasi yang dibawa kerajaan pimpinannya ke atas Tanah Melayu.

26. Chin Peng kemudian mengejutkan pengikutnya yang hadir di dalam rundingan hari kedua apabila bersetuju menamatkan konflik bersenjata sekiranya Tunku memberi jaminan bahawa urusan menjaga keselamatan dan pertahanan negara diserahkan sepenuhnya kepada kerajaan Persekutuan Tanah Melayu.

27. Namun Chin Peng menambah bahawa meletakkan senjata bukan bermakna mereka akan menyerahkan senjata kepada kerajaan selagi PKM tidak diiktiraf dan kebebasan mereka tidak lagi disekat.

28. Tunku kemudiannya menegaskan bahawa syarat meletakkan senjata adalah sememangnya dengan menyerahkan senjata kepada kerajaan kerana jika tidak, senjata yang mereka miliki masih lagi boleh digunakan pada bila-bila masa sahaja.

29. Marshall yang sekali lagi selepas mencatat butiran rundingan ini mahukan kepastian tentang syarat Chin Peng meletak senjata tersebut telah mengulangi apa yang diperkatakan oleh Chin Peng, namun Chin Peng terus membalas bahawa apa yang bakal dipersetujuinya itu bukan bermakna dia bersetuju dengan syarat-syarat yang telah dinyatakan.

30. Chin Peng terus berdegil untuk tidak akan menyerah diri, membubarkan PKM atau meletakkan senjata. Tunku yang sedar bahawa rundingan ini tidak akan menemui kemajuan lagi seterusnya menyatakan bahawa kerajaan juga tidak mahu menerima Chin Peng dan ahli PKM sebagai rakyat Persekutuan Tanah Melayu.

31. Begitulah berakhirnya Rundingan Baling atau nama kodnya “Operation Pink Gin” yang telah berlangsung pada 28 dan 29 Disember 1955 di Baling, Kedah.

32. Namun kegagalan rundingan tersebut tidaklah pula menghalang Tunku meneruskan usahanya untuk merundingkan kemerdekaan Persekutuan Tanah Melayu. Ia bahkan terus mendorong Tunku untuk memperhebatkan gerakan kerajaan memusnahkan kegiatan komunis dan PKM dari terus bergiat dan wujud di Tanah Melayu dengan mempertingkatkan operasi oleh anggota keselamatan dan pasukan tentera.

33. Tunku yang selepas itu ditanya pendapatnya tentang Chin Peng menyatakan bahawa pertemuan beliau dengan Chin Peng membuka matanya sendiri tentang apa yang beliau sangka cerita-cerita tentang komunis hanyalah momokan British semata-mata. Ia memberikan beliau satu pemahaman baharu tentang apa itu komunis.

34. Tegarnya Chin Peng yang enggan menukar warnanya memberi perspektif segar kepada Tunku malah Rundingan Baling telah mengesahkan bahawa Persekutuan Tanah Melayu dan komunis seperti beliau sendiri katakan; “Tidak mungkin hidup berdua dan mati bersama” sampai bila-bila.

RUJUKAN:1. “Prince and Premier; A biography of Tunku Abdul Rahman Putra Al-Haj, first Prime Minister of the Federation of Malaya” oleh Harry Miller (1959)2. Breakdown Is Likely Result; m/s 2, The Straits Times, 29 Disember 19553. Reds Given Noon Deadline For Talks; m/s 2, The Straits Times, 29 Disember 19554. Pink Gin – And It’s Very Hospitable Too; m/s 7, The Straits Times, 29 Disember 19555. Chin Peng On The Spot Story Of How He Came Out; m/s 7, The Straits Times, 29 Disember 19556. The Reds Will Not Give Up Arms; m/s 1, The Straits Times, 12 Februari 1956

*Gambar adalah Rashid Mydin seorang pimpinan kanan PKM dan anggota komunis Melayu, diberitakan bertembung dan bertemu dengan adik kandungnya semasa rundingan bersejarah tersebut berlangsung. Adik Rashid Mydin ialah Shahrudin Mydin, seorang Inspektor Home Guard ketika itu. Begitulah bagaimana ideologi dan politik memisahkan hubungan darah dan persaudaraan, sama seperti apa yang berlaku antara Korea Selatan dan Korea Utara hari ini. (Keratan dari The Straits Times, 29 Disember 1955)


Mengenali Kucing Kampung

Apabila berbicara tentang kucing kampung mesti ramai yang berkata baka kucing kampung ini jenis yang biasa-biasa saja tiada yang istimewa seperti baka kucing-kucing yang mahal seperti mainecoon, parsi, Bengal dan banyak lagi. Ini ditambah lagi banyak kucing jenis ini hanya menjadi kucing gelandangan dan terbiar di jalanan. Namun jika anda seorang pencinta kucing yang sejati, anda tidak akan mengklasifikasikannya jenis baka kucing kampung ini direndah-rendahkan martabatnya kerana ianya juga sebenar antara makhluk ciptaan Allah.

Kucing kampung sebenarnya lebih dikenali sebagai “Malay Cats” di dalam dunia kucing. Kriteria fizikal yang terdapat pada seekor kucing kampung “Malay Cats” adalah ianya adalah dari jenis berbulu pendek atau Domestic Short Haired dan corak bulunya adalah berceloreng seakan-akan jenis kucing Tabby. Telinganya pula jenis telinga besar dan bentuk fizikal badannya adalah besar terutama sekali kucing jantan. Ekornya panjang serta mempunyai hujung ekor yang berbelang-belang seakan-akan ekor seekor musang dan ada juga kucing kampung “Malay Cats” yang ekornya panjang serta dihujungnya bengkok.

Mengikut salsilah asal keturunan si Kucing Kampung “Malay Cats” dikatakan bahawa kucing kampung sebenarnya nenek moyangnya adalah kucing dari baka Manx yang origin asalnya adalah dari Isle of Man, sebuah negara jajahan Koloni British yang terletak di sebuah pulau di Laut Irish di Great Britain. Keberadaannya di bumi Malaysia sekarang adalah akibat daripada kucing baka Manx telah dibawa masuk oleh orang Eropah daripada bumi asal mereka sewaktu mereka bertapak di bumi Malaysia suatu waktu dahulu dan kemudian mengahwinkannya dengan kucing baka-baka tempatan yang lain maka terjadilah Kucing Kampung yang dikenali dengan nama “Malay Cats” sekarang. Memandangkan baka kucing Manx itu sendiri adalah daripada kucing yang mempunyai bulu yang pendek serta berbelang-belang maka adalah tidak mustahil Malay Cats juga sedemikian rupa malah fizikalnya juga boleh mengikut baka kucing Manx yang besar serta tegap. Untuk itu jika sekiranya ada yang berkata bahawa kucing kampung “Malay Cats” tidak mampu membesar seperti kucing baka maincoon itu adalah tanggapan yang salah. Ini kerana sekiranya kucing kampung “Malay Cats” diberikan makanan kucing premium serta mempunyai persekitaran yang kondusif nescaya ianya juga akan membesar seperti kucing-kucing baka mahal yang lain.

Bagi pencinta kucing yang mempunyai baka kucing kampung “Malay Cats” yang mana ekor kucingnya panjang dan bengkok sebenarnya ada cerita legenda mengenai mengapa ianya sedemikian rupa. Diceritakan bahawa kucing kampung “Malay Cats” yang berekor bersimpul sebenarnya adalah kerana suatu waktu dahulu ada sesetengah bangsa Eropah terutama sekali bangsa Portugis mempunyai adat resam yang pelik terhadap kucing mereka. Dikatakan bahawa kucing-kucing di Portugis suatu waktu dahulu memang disengajakan untuk mereka mengepit hujung ekor kucing sejak daripada anak kucing lagi kerana dikatakan ianya akan membawa rezeki yang melimpah ruah kepada pemiliknya. Apabila kedatangan bangsa Portugis ke bumi Melaka suatu waktu dahulu mereka juga membawa kucing-kucing baka Manx yang berekor bersimpul dan akhirnya wujudlah kucing kampung “Malay Cats” berekor bersimpul.

Inilah sedikit informasi perkongsian bijak di dalam kita cuba mengenal kucing kampung “Malay Cats” yang sebenarnya banyak terdapat di sekeliling kita di Malaysia sekarang. Janganlah mereka dipandang sebelah mata sahaja dan dibuang di jalanan seperti tiada harga kerana sebenarnya kucing kampung ini juga mempunyai keistimewaan-keistimewaan yang tersendiri contohnya mereka bijak untuk berkomunikasi dengan tuannya samada melalui isyarat mahupun meowing. Dan yang pasti kucing kampung “Malay Cats” adalah antara pemburu yang terhandal di dalam dunia kucing.

p/s: Paw Prints of My Heart juga mempunyai seekor kucing kampung “Malay Cats” yang bernama Spainix Lunar Alex atau nama borneonya si Awang Tomba. (seperti di dalam gambar). Lunar sudahpun berusia 3 tahun sekarang dan beratnya sudah 6 kg dengan bentuk fizikalnya yang besar. Keistimewaannya dia boleh berkomunikasi dengan kami terutama di dalam memberi amaran kepada kami tentang apa yang adik-adiknya lakukan seperti memanjat ataupun adiknya terkandang di dalam tandas tanpa kita sedari. Itu adalah salah satu daripada keistimewaannya tetapi yang pasti walaupun Lunar kucing kampung sahaja namun dia tetap abang long yang paling disayang di dalam anak-anak Paw Prints of My Heart.
kiki emoticon

Berikan kucing jalanan sebuah penghidupan bergelar rumah tetap.


Elizabeth Bathory: Dracula Perempuan

Lebih kurang 80 tahun selepas kematian ‘Count Dracula’ dalam pertempuran terakhirnya dengan balatentera Empayar Turki, lahir seorang bayi perempuan di sebuah daerah di Hungary. Bapanya adalah keturunan bangsawan Transylvania, salah seorang dari mereka pernah menjadi Voivode, iaitu golongan pegawai tinggi di Transylvania ketika di bawah pengaruh Kerajaan Hungary. Keluarga sebelah ibunya pula memiliki reputasi sebagai Voivode dan Duke di Transylvania manakala sepupunya Stefan Bathory adalah raja Persekutuan Poland-Lithuania.

Menariknya, salah seorang moyangnya adalah sekutu Vlad III ‘Count Dracula’ ketika pertempuran melawan Turki dan sekutu Wallachia mereka yang membawa kepada kematian ‘Count Dracula’ itu.

Nama penuhnya ialah Countess Elizabeth Báthory de Ecsed .

Ecsed adalah nama keturunan bapanya manakala Bathory adalah sasilah sebelah ibunya. Elizabeth banyak menghabiskan masanya di istana keluarganya iaitu Istana Ecsed sebelum berkahwin dengan Ferenc Nádasdy, anak seorang baron Hungary. Dia kemudiannya berpindah ke Istana Nádasdy, mahligai agam milik keluarga baron tersebut di Sarvar, Hungary.

Ketika di istana itu lagi, Elizabeth sudah mula merasa kesepian, apabila kerap ditinggalkan suaminya yang melanjutkan pelajarannya ke Vienna.

Sebagai hadiah perkahwinan mereka, suatu hari Elizabeth dihadiahkan oleh suaminya sebuah istana, Istana Čachtice. Istana itu dikelilingi dengan perkampungan dan kawasan pertanian. Di sini bermula kisah ‘Bride of Dracula’ itu.

Pada tahun 1578, suaminya dilantik menjadi ketua pasukan dalam tentera Hungary dalam kempen peperangan ke atas Empayar Turki. Elizabeth ditinggalkan untuk mengurus ladang dan hal ehwal harta suaminya serta urusan orang-orang di perkampungan sekitar seperti menjaga kebajikan dan pembayaran gaji.

Kisah-kisah di dalam istana misteri itu sepeninggalan suaminya kurang diketahui orang ramai. Elizabeth dihormati masyarakat sekeliling sebagai anak bangsawan dan wanita terpelajar yang menguasai 4 bahasa.

Kisah-kisah ‘darkside’ Elizabeth terbongkar apabila ramai anak bangsawan bawahan hilang. Walaupun sebelum itu terdapat banyak kehilangan anak-anak gadis di perkampungan sekitar namun ianya hanya disenyapkan kerana karenah birokrasi dan pengaruh Elizabeth yang kuat di sekitarnya.

Elizabeth kemudiannya dituduh sebagai punca kepada kehilangan dan pembunuhan beratus gadis di Sarvar dan beberapa hartanahnya. Kononnya terdapat senarai lebih 650 nama anak-anak gadis yang kebanyakannya adalah bangsawan bawahan, belum lagi gadis-gadis petani miskin yang bekerja di istana atau diculik dan dibekalkan kepada Elizabeth oleh pihak ketiga.

Misteri kehilangan gadis-gadis itu telah merebak dan menggemparkan seluruh Hungary sehingga mendesak Maharaja Empayar Roman Suci bertindak.

György Thurzó, Palatine (sama pangkat dengan wizurai/wakil raja) bagi kerajaan Hungary telah diarahkan menyiasat. Setelah mengumpul bukti, tentera menyerbu istana ‘Countess Dracula’ tersebut. Alangkah terkejutnya mereka apabila melihat mayat-mayat gadis merata-rata di dalam istana;ada yang terbaring di atas meja makan, ada yang terikat di tiang dengan kulitnya disayat dan di dalam penjara terdapat sekumpulan lagi yang sedang menunggu untuk dibunuh. Di tab mandi, penuh dengan darah dengan gadis sedang nazak terendam di dalamnya.

Ini adalah benar-benar ‘Untold Story’ bagi penduduk Sarvar. Istana agam itu sebenarnya adalah tempat tinggal ‘pontianak’.

Cerita di sebaliknya terbongkar;kesepian hidup wanita bangsawan itu kerana sering ditinggalkan suami telah menyebabkan dia terlibat dengan skandal beberapa lelaki. Kemudiannya, dia mula menjadi biseksual-mula meminati gadis-gadis muda disamping tetap menjalin hubungan sulit dengan lelaki.

Melalui salah seorang pembantu wanitanya, dia mula mempercayai Satanisme dan ritual seks.

Apabila umurnya melewati 40-an, dia mula trauma dengan kehilangan kecantikannya. Bermula dengan trauma ini, dia mula membunuh gadis-gadis muda apabila percaya bahawa darah anak gadis adalah penawar kepada kecantikannya yang mula luntur. Setelah suaminya meninggal dunia, dia semakin bebas membunuh gadis-gadis petani miskin, setelah itu mula merebak kepada anak-anak gadis bangsawan bawahan.

Legenda mengatakan darah para gadis itu dibuat mandian, biasanya terisi penuh di dalam tab mandi.

Elizabeth akhirnya didapati bersalah dan dipenjarakan di dalam istananya sendiri. Dia sempat hidup selama empat tahun di dalam tahanan tersebut sebelum menghembuskan nafasnya yang terakhir pada 21 Ogos 1614 pada usia 54 tahun.

Imej sadis dan kekejamannya banyak menginspirasikan lewat sejarah. Pada tahun 1982, Venom, sebuah band heavy metal British telah merakamkan lagu bertajuk ‘Countess Bathory’ merujuk kepada perempuan sadis itu. Sebuah band black metal, Cradle of Filth telah mengeluarkan kulit album keluaran tahun 1998, ’Cruelty and the Beast’ yang memaparkan seorang wanita berendam di dalam sebuah tab mandi yang dipenuhi darah.


Saudagar Raja: Pengurus Bisnes Kerajaan Melayu

Saudagar raja adalah satu jawatan penting yang pernah wujud dalam sejarah kerajaan Melayu sekitar abad ke 17 hingga abad ke 18 masihi. Jawatan ini diwujudkan oleh raja-raja Melayu ketika itu untuk menguruskan hal ehwal perdagangan kerajaan dan bisnes persendirian raja-raja Melayu.

Antara kerajaan-kerajaan Melayu yang pernah melantik saudagar raja ialah Aceh, Kedah, Pattani, Terengganu, Perak, Pagar Ruyung, Siak, dan Jambi. Status jawatan saudagar raja ini setaraf dengan status menteri sultan yang lain seperti bendahara, temenggung, dan laksamana. Hampir semua saudagar raja yang dilantik oleh raja-raja Melayu merupakan pedagang-pedagang asing terutama sekali pedagang Islam yang berasal dari selatan India yang dikenali sebagai Chulia.

Sebelum kewujudan jawatan ini, memang sudah ada wakil yang dilantik oleh raja-raja melayu untuk uruskan hal perdagangan tetapi ianya bersifat ad hoc. Contohnya, dalam amalan kesultanan Melayu Melaka, saudagar Gujarat yang merupakan Shahbandar pelabuhan pada masa yang sama dilantik sebagai wakil Sultan untuk menguruskan hal ehwal perdagangan antarabangsa dengan pedagang-pedagang asing yang lain.

Namun, menjelang abad ke 17, raja-raja Melayu mula menubuhkan jawatan saudagar raja secara rasmi dan menjadi sebahagian daripada struktur pentadbiran kerajaan. Pengaruh Farangi dari Eropah seperti Syarikat Hindia Timur Belanda (VOC) dan Syarikat Hindia Timur Inggeris (EIC) yang mempunyai ejen-ejen sendiri untuk menguruskan perdagangan dengan kerajaan-kerajaan Melayu juga mempengaruhi penubuhan jawatan saudagar raja ini.

Raja-raja Melayu memainkan peranan yang penting dalam kegiatan perdagangan antarabangsa yang berkembang pesat ketika itu. Sebagai pemerintah yang berdaulat, mereka berkuasa untuk memonopoli kegiatan perdagangan yang merupakan nadi ekonomi masyarakat maritim melayu. Sultan berkuasa mengawal pasaran tempatan dengan menentukan harga jualan barang dagangan yang bernilai seperti lada hitam, gambir, kapur, sutera, bijih timah, beras, dan candu serta mengenakan cukai terhadap pedagang-pedagang asing. Malahan, raja-raja melayu juga mempunyai “merchant fleet” iaitu armada kapal dagang sendiri yang berdagang di pelabuhan2 di China dan India.

Contohnya seperti Sultan Abdul Jalil III dari Johor menghantar jong-jong untuk berdagang ke pelabuhan-pelabuhan Coromandel dan China. Manakala Sultan Iskandar Muda Mahkota Alam pula mempunyai hubungan perdagangan secara rasmi dengan empayar Mughal India pada awal abad ke 17. Namun, raja-raja Melayu tidak boleh menguruskan semua aktiviti perdagangan ini dengan sendiri kerana perbuatan ini dianggap tidak sesuai oleh ulama ketika itu. Jadi, saudagar raja bertanggungjawab menguruskan aktiviti perdagangan dan pelaburan yang dibuat oleh raja-raja Melayu dalam kegiatan perdagangan ini.

Fungsi utama saudagar raja adalah untuk menguruskan hal ehwal perdagangan kerajaan dengan pedagang-pedagang asing yang lain. Semua pedagang asing yang mahu berniaga dalam kerajaan Melayu mestilah berurusan hanya dengan saudagar raja saja. Perjumpaan dengan saudagar raja adalah amat penting bagi membincangkan terma-terma perdagangan yang akan dijalankan diantara pedagang dan kerajaan melayu. Urusan perdagangan yang diuruskan oleh saudagar raja mestilah menguntungkan sultan dan kerajaan. Saudagar raja juga diamanahkan untuk memantau aktiviti perdagangan di pelabuhan dan memastikan bahawa barang dagangan sultan dijual dan dihantar kepada pedagang dengan selamat.

Pada satu masa, jawatan saudagar raja digabungkan dengan shahbandar seperti yang berlaku di Kedah. Namun, jawatan saudagar raja ini tidak boleh diwarisi dan sultan boleh menarik balik gelaran tersebut mengikut kehendak baginda. Jawatan ini adalah satu-satunya jawatan dalam kerajaan melayu yang dilantik berdasarkan kebolehan ataupun merit seseorang saudagar dalam mengendalikan hal ehwal perdagangan kerajaan.

Tetapi mengapa saudagar-saudagar raja yang dilantik mesti saudagar asing berbanding orang Melayu sendiri? Pilih kasih ke raja-raja Melayu dalam hal ini? Faktor yang paling penting ialah keupayaan pedagang-pedagang asing yang boleh menguasai pelbagai bahasa. Ini merupakan satu aset penting dalam dunia perdagangan antarabangsa. Pedagang-pedagang dari Arabia, India, dan Persia berjaya menguasai pelbagai bahasa yang dapat memudahkan urusan perdagangan mereka di serata dunia.

Mereka juga boleh fasih berbahasa Melayu yang berjaya menarik minat raja-raja Melayu untuk melantik mereka sebagai saudagar raja. Contohnya, pada abad ke 18, seorang pedagang Chulia yang bernama sebagai Po Saleh dilantik menjadi saudagar raja Aceh kerana boleh berbahasa Melayu dan Aceh. Antara saudagar Chulia yang dilantik menjadi saudagar raja termasuklah Piro Mohamed dan Jamal (Kedah), Sedelebe dan Tambi Kecil (Perak), dan Nasruddin Ali (Terengganu).

Selain itu, faktor network ataupun rangkaian perdagangan antarabangsa yang saudagar-saudagar asing ini miliki dapat memudahkan raja-raja Melayu menembusi pasaran antarabangsa. Hal ini menjadikan saudagar-saudagar asing menjadi pilihan utama raja-raja melayu melantik mereka menjadi saudagar raja. Pedagang-pedagang Islam seperti orang Arab, Parsi, dan India telah menguasai perdagangan lautan Hindi sejak sekian lama. Pedagang-pedagang Islam telah memonopoli perdagangan rempah ratus, sutera, teh, ganding dll yang menjadi permintaan tinggi dunia.

Tambahan pula, kerajaan-kerajaan Islam seperti Turki Uthmaniah, Safavid Persia, Mughal India, kerajaan-kerajaan Islam Parsi-India telah menguasai pelabuhan-pelabuhan utama perdagangan yang menjadikan hampir seluruh kawasan lautan Hindi menjadi satu “Muslim Lake”. Oleh itu dengan adanya saudagar raja yang dilantik dalam kalangan pedagang Islam, amat mudah untuk raja-raja Melayu menembusi pasaran perdagangan antarabangsa dunia yang menjangkau dari timur Afrika hinggalah ke Nusantara.

Contohnya pada awal abad 17, kerajaan Aceh mula menubuhkan hubungan perdagangan secara langsung dengan kerajaan-kerajaan Islam India dan Sultan Iskandar Muda melantik seorang saudagar Chulia menjadi saudagar raja untuk menguruskan hal ini. Saudagar raja Aceh ini berjaya menarik pedagang-pedagang Islam di India untuk berdagang di Aceh. Pedagang-pedagang India telah membeli banyak barang tempatan seperti kapur, gajah, dan lada hitam yang mempunyai permintaan tinggi di India dan sekali gus menjadikan Aceh pelabuhan utama pedagang-pedagang Islam di Alam Melayu.

Pada abad ke 18 pula, Sultan Iskandar dari Perak telah melantik seorang saudagar Chulia sebagai saudagar raja. Tambi Kecil memiliki rangakaian perdagangannya di selatan India dan berjaya menarik pedagang-pedagang Chulia untuk membeli gajah yang Sultan Iskandar miliki. Selepas itu, Sultan Iskandar mengurniakan gelaran Raja Mutabar Khan kepada Tambi Kecil.

Di samping tu, peranan saudagar raja bukan saja terbatas dalam urusan perdagangan semata-mata. Dalam satu masa, saudagar raja juga pernah menggalas tanggungjawab sebagai pentafsir diraja, penulis diraja, dan diplomat. Malahan pada satu masa, pengaruh politik saudagar raja yang kuat di istana menjadikan mereka pemerintah de facto sesebuah kerajaan melayu. Contohnya, pada pertengahan abad ke 18, seorang saudagar Chulia yang dikenali sebagai Jamal pernah menguasai pentadbiran kerajaan Kedah semasa pemerintahan sultan Abdullah. Jamal telah memonopoli semua aktiviti perdagangan di Kedah dan merasuah banyak pembesar negeri untuk bekerjasama dengan dia. Jamal juga mengawal gerak geri sultan dengan mengurung baginda dalam sebuah kubu atas alasan untuk melindungi baginda daripada ancaman pembunuh upahan.

Pengaruh saudagar raja yang kuat dalam sesebuah kerajaan Melayu menyebabkan pedagang-pedagang Farangi terpaksa berbaik baik dengan saudagar raja bagi menjamin peluang perdagangan yang baik untuk mereka. Hal ini kerana saudagar raja berkuasa menentukan siapa yang berhak untuk berdagang kerana kuasa yang diberikan oleh sultan. Saudagar raja juga boleh menasihati sultan tentang kesesuaian perdagangan dengan mana-mana pedagang Farangi.

Oleh itu, wakil-wakil VOC & EIC banyak memberikan hadiah apabila berurusan dengan saudagar raja. Contohnya pada tahun 1744, Gabenor VOC di Melaka menghadiahkan pakaian sutera kepada saudagar raja Perak selepas menandatangani perjanjian perdagangan bijih timah diantara VOC dan kerajaan Perak. Memang tidak dinafikan juga bahawa pada satu tahap pedagang Farangi juga naik menyampah melayan saudagar raja ni. Francis Light dalam suratnya menyebut saudagar raja Jamal sebagai orang yang jahat dan licik yang berkuasa dalam kerajaan Kedah.

Walaubagaimanapun, pegangan raja-raja Melayu terhadap kegiatan perdagangan antarabangsa semakin lemah kerana terpaksa membuka pasaran tempatan kepadadesakan dan ancaman pedagang-pedagang Farangi. VOC terutama sekali memaksa kerajaan-kerajaan Melayu untuk berdagang dengan mereka dan mengenakan monopoli perdagangan yang ketat yang merugikan raja-raja Melayu. Contohnya, pada abad ke 18, kerajaan-kerajaan Melayu seperti Kedah, Perak, dan Selangor dipaksa untuk menjual bijih timah hanya kepada VOC. Malahan VOC juga telah menawan Riau pada tahun 1784 selepas berperang dengan kerajaan Johor yang dikawal oleh Bugis.

Kegagalan raja dalam mengawal kegiatan ekonomi terutama sekali perdagangan antarabangsa telah membawa kepada tamatnya zaman perkhidmatan saudagar raja. Raja-raja Melayu tidak memerlukan lagi perkhidmatan saudagar raja kerana semua urusan perdagangan kerajaan Melayu telah diambil sepenuhnya oleh pedagang-pedagang Farangi yang telah memonopoli perdagangan Alam Melayu menjelang abad ke 19.

RUJUKAN:

Andaya, L.M. (2010). Leaves of the Same Tree. Singapore. NUS Press.

ANDAYA, B. (1978). THE INDIAN SAUDAGAR RAJA (THE KING’S MERCHANT) IN TRADITIONAL MALAY COURTS. Journal of the Malaysian Branch of the Royal Asiatic Society, 51(1 (233)), 12-35. Retrieved from http://www.jstor.org/stable/41492184.

Miller, W. (2011). English Country Traders and Their Relations with Malay Rulers in the Late Eighteenth Century. Journal of the Malaysian Branch of the Royal Asiatic Society, 84(1 (300)), 23-45. Retrieved from http://www.jstor.org/stable/41493788.

Artikel disumbangkan oleh Danial Hamzah untuk The Patriots.


Terengganu Yang Diselubungi Zikrullah Ketika Zaman Sultan Zainal Abidin III

Sultan Zainal Abidin III (1881-1919) yang masyhur dengan kesolehan dan keilmuannya telah membawa Terengganu dalam satu era kemajuan rohani yang begitu tinggi. Baginda bukan sahaja seorang Sultan, malah baginda juga seorang ulama di mana baginda turut menjadi guru agama yang mengajar rakyat jelata.

Sultan Zainal Abidin III telah mengaji banyak kitab-kitab agama dengan para ulama Terengganu terutama Tokku Paloh, Habib Umar dan Haji Wan Muhammad (anak Tok Syeikh Duyong).Maka tidak hairanlah jemaah menteri zaman pemerintahannya juga kebanyakannya adalah ulama.

Di samping itu, Sultan Zainal Abidin III juga mengamalkan tarekat Naqsyabandiyah yang dipelajari dari Tokku Paloh. Di Terengganu, jarang dijumpai kanak-kanak yang sampai umur belum khatam Al-Quran dan jarang juga ditemui kanak-kanak yang tidak tahu membaca dan menulis Jawi.

Gabungan pemerintahan Sultan dan para ulama yang soleh telah mewujudkan keamanan yang sejati. Tidak banyak kejadian jenayah yang berlaku di Terengganu. Pada ketika itu, jumlah penduduk Terengganu sekitar 154,073 orang. Namun terdapat lebih kurang 50 orang sahaja banduan penjara.

Disebabkan Terengganu dipimpin oleh Sultan dan ulama sufi, maka mereka telah mewujudkan majlis-majlis zikir sehingga Terengganu larut dalam suasana zikrullah. Hal ini diakui oleh Residen British di Pahang yang bernama Hugh Clifford yang mana beliau menggambarkan keadaan dan suasana Islam yang kuat di Terengganu ketika zaman Sultan Zainal Abidin III.

Hugh Clifford mengatakan bahawa ketika itu, Terengganu dipenuhi dengan alim ulama dan segala teriak tangis tenggelam dalam bunyi orang bersembahyang dan berzikir.


Mitos Dewa-Dewi Kaum-Kaum Filipina: Tagalog

Mitologi dewa-dewi adalah pasca-animisme atau neo-animisme yang sentiasa diamalkan oleh setiap kaum di seluruh dunia apabila mencapai ketamadunan awal bangsa.

Misalnya dewa-dewi kaum Yunani Kuno. Mereka amat memelihara ajaran neo-animisme dengan merekodkan susur-galur dewa-dewi mereka selain menjadi sembahan.Tidak sekadar Yunani Kuno. Orang Asal Amerika, China, Scandinavia, Afrika, dan seluruh pelosok benua mempunyai sembahan dewa-dewi mereka. Takkan Asia Tenggara tidak mempunyai sembahan dewa-dewi mereka.

Sebenarnya ada namun terlalu sikit rekod diambil untuk pengenalan terhadap mitologi dewa-dewi ini. Contohnya melalui pengamatan saya adalah mitos dewa-dewi Orang Asli, dan bumiputra Sabah seperti Kadazan dan Kadazan Dusun. Akan dating saya bedahkan mitos dewa-dewi kaum-kaum asal Semenanjung Malaysia dan Borneo ini.

Untuk artikel ini saya akan dedahkan mitos dewa-dewi kaum-kaum dari negara Filipina. Mitos ini hadir sebagai sembahan kaum-kaum Filipina sebelum kedatangan kolonisasi penjajah Sepanyol yang meng-kristian-kan warga asal Filipina. Kaum Filipina di utara memanggilnya sebagai Anito manakala kaum Filipina di selatan memanggilnya sebagai Diwata.

Namun, berbeza dengan mitos dewa-dewi tamadun lain, setiap dewa dan dewi mempunyai kedua-dua personality gender mengikut setiap kaum yang menyembah dewa atau dewi yang sama, sebabnya mereka percaya tuhan yang mereka sembah tidak mempunyai ketetapan gender dan hanya berhubung dengan alam yang tidak mempunyai gender. Jadi mereka bebas menetapkan gender tuhan sembahan mereka.

Dewa-dewi kaum Filipina adalah pelbagai mengikut setiap kaum yang menyembahnya, Setiap etnik mempunyai hikayat hidup dewa-dewi mereka. Ada sesetengah dewa atau dewi disembah oleh dua buah etnik namun ia dibezakan mengikut budaya dan keunikan setiap etnik.

Etnik yang kita fokuskan untuk pengenalan mitos dewa-dewi mereka adalah etnik Tagalog. Etnik Tagalog menetap di Calabarzon (kecuali kepulauan Polilo), utara dan timur Quezon, Pulau Alabat, Semenanjung Bondoc dan barat daya Nueva Ecija. Etnik Tagalog mempunyai kerajaan mereka sendiri iaitu Kerajaan Tondo yang menguasai Luzon Tengah, Nueva Viscava, La Union, dan Benguet.

Mitos dewa-dewi wujud ketika kegemilangan Kerajaan Tondo dalam meluaskan jajahannya. Pada masa itu pengaruh Hindu telah wujud ketika berdagang dengan pedagang Asia lain. Maka, Anito orang Tagalog ada tiga maksud mengikut pengaruh hindu dan budaya Tagalog:

Selain dewa-dewi, wujud juga makhluk mitos yang kelasnya lebih rendah dari dewa-dewi. Makhluk ini pelbagai dan mempunyai dua jenis: raksasa dan penjaga yang sentiasa bergaul dengan masyarakat.

Etnik Tagalog mempunyai perantara yang bertugas menghubungkan mereka dengan dewa-dewi mereka sembah. Perantara ini dinamakan sebagai Katolanon. Katolanon juga mampu mengambil alih tugas Datu (ketua etnik) apabila Datu belum kembali dari kembaranya atau lantikan Datu masih lagi berlangsung.

Lelaki atau wanita boleh menjadi Katolanon asalkan mempunyai kuasa perantara namun perwatakannya harus bersifat kewanitaan kerana watak tersebut adalah sebati dengan kuasa alam dan mampu membuatkan para dewa-dewi kesenangan.

Kaum Tagalog juga percaya konsep trinity dalam neo-animisme mereka. Namun konsep trinity dewa-dewi Tagalog berubah-ubah mengikut perubahan zaman, tidak seperti konsep trinity ajaran Kristian yang berkekalan sepanjang hayat. Contoh trinity dewa-dewi adalah trio Bathala, Ulilang Kaluluwa, dan Galang Kaluluwa. Ulilang Kaluluwa kemudian dibunvh oleh Bathala, manakala Galang Kaluluwa mati kerana penyakit.

BATHALA

Dikenali sebagai Abba, dewa ini adalah dewa agung bagi segala makhluk, pencipta manusia dan bumi. Pengkaji bahasa mengemukakan nama Bathala berasal dari Hindu, bermula dari kata Sanskrit iaitu bhattara, bermaksud tuan yang mulia.

Kadang-kala dipanggil sebagai Bathalang Maykapal. Bathala menetap di Kaluwalhatian bersama para dewa-dewi lain. Tugasnya menghantar Anito (roh moyang atau roh suci) ke dunia manusia untuk membimbing mereka.

Bathala sentiasa memberikan rezeki kepada manusia yang memerlukan sehingga wujud falsafah Tagalog iaitu ‘Bahala na’ bermaksud apa yang datang pasti datang, maka biarkan saja.

Dewa ini juga mampu menghukum manusia melalui kebuluran, bencana, dan malapetaka. Apabila Bathala berada dalam tidur yang Panjang, anak lelaki dan perempuan bernama Apolaki dan Mayari ditugaskan untuk menggantikan tempatnya.Bathala mempunyai haiwan suci Tigmamanukan berupa burung, ditugaskan sebagai pengutus berita kepada umat manusia.

AMANIKABLE

Amanikable adalah dewa pemburuan yang sentiasa memberikan gelaran terhormat kepada para pengikutnya yang mempunyai keberanian dalam memburu. Mengikut lagenda, Amanikable mengambil tempat Aman Sinaya sebagai dewa laut setelah Aman Sinaya mengambil keputusan untuk tenggelamkan dirinya ke dasar laut.

Dewa ini berhasrat untuk tidak memiliki pasaangannya setelah cintanya ditolak oleh wanita pertama dunia bernama Maganda yang dipasangkan bersama lelaki pertama bernama Malakas, diciptakan dari buluh oleh Bathala.

Amanikable kemudian berdendam terhadap umat  manusia dengan menghantar rebut taufan dan cemuhan melampau supaya para nelayan mati lemas di lautan. Walaupun Amanikable disifatkan sebagai dewa laut yang kejam, namun dia mempunyai sisi baiknya, jika manusia memuji kedewaannya. Busur dan panah serta lembing adalah kuasa symbolism Amanikable.

IDIYANALE

Dikenali sebagai Idianale atau Idianali, ia adalah dewi buruh dan kebaikan. Semasa pra-koloni kaum Tagalog, Idiyanale adalah dewi penternakan dan dewa pertanian. Dia juga dikenali sebagai dewa pertukangan. Kaum Tagalog biasanya meminta panduan dewi ini untuk memudahkan kerja buruh mereka. Jika nama dewi ini tidak disebut oleh salah satu penganut, kerjanya tidak akan siap sepenuhnya dan tiada masa untuk lengkapkan kerjanya.

Idiyanale berkahwin dengan dewa Dimangan dan dikurniakan dua cahaya mata yang bernama Dumakulem dan Anitun Tabu. Sifat perlu Idiyanale diserahkan kepada Anitun Tabu manakala sifat bekerja keras diserahkan kepada Dumakulem. Simbolisme Idiyanale adalah kerbau

DIMANGAN

Dikenali sebagai Dumangan, dia adalah dewa langit dan penuaian. Kaum tagalog menyembah dewa ini bagi menjaminkan hasil penuaian mereka mendapat berkat serta kualiti padi yang baik dan berkekalan. Dalam tradisi lama, nyanyian kepada Dimangan diamalkan bagi menenangkan dew aitu apabila tanaman dituai oleh para lelaki. Lagu tuaian ini menjadi kelaziman bagi sebilangan kaum Filipina.

Dimangan berupaya meningkatkan hasil tuaian dengan hayunan tangannya. Dari mukjizat ini, Dimangan disembah bersama dewa Ikapati yang mengajarkan bidang pertanian kepada manusia. Dia menjadi suami dewi Idiyanale dan dikurniakan dua cahaya mata. Pemberian sifat Dimangan sama seperti pemberian Idiyanale namun Dumakulem memperoleh sifat membantu manusia dari Dimangan.

Dalam mitologi kaum Sambal, Dimangan mempunyai 3 orang adik lelaki yang mempunyai kuasa luar biasa. Adik pertama bernama Kalasakas yang mempunyai kuasa menyuburkan pohon padi. Adik kedua pula bernama Kalasokus yang mampu menukarkan warna benih padi dari hijau kepada kuning. Dan adik terakhir bernama Damulag, melindungi bunga padi dari kemusnahan rebut taufan.

IKAPATI

Ikapati adalah dewi tanaman, dewi paling memahami berbanding dewa-dewi di bawah Bathala. Dialah dewi yang mengajarkan manusia tentang pertanian. Selain pemberi rezeki, Ikapati juga disayangi dan dihormati oleh manusia. Ikapati dikatakan pernah mengahwini dewa Mapulon, iaitu dewa musim. Mereka dikurniakan anak perempuan bernama Anagolay yang menjadi dewi kehilangan barang. Apabila meningkat dewasa, Anagolay mengahwini dewa Dumakulem. Dari perkahwinan mereka, lahir anak bernama Apolake iaitu dewa matahari dan anak perempuan bernama Dian Masalanta yang menjadi dewa cinta.

LAKAPATI

Lakapati adalah dewi kesuburan terpenting bagi kaum Tagalog. Dia tidak sekadar menyuburkan manusia dan entity ketuhanan, dia juga menyuburkan makhluk lain seperti haiwan liar, tanaman, dan tumbuh-tumbuhan. Dewi ini selalu disembah dengan korban yang banyak berbanding dewa-dewi lain.

Gender Lakapati mengikut seluruh kaum di Filipina adalah mempunyai kedua-dua personality gender atau hermaphrodite kerana kepunyaan kedua-dua gender ini menyeimbangkan keseluruhan alam. Lakapati juga adalah dewi pertanian. Seperti Ikapati, Lakapati juga disayangi oleh manusia. Jadi, dikatakan Lakapati adalah jelmaan atau variasi lain dari Ikapati

MAPULON

Dewa musim dan suami kepada dewi Ikapati. Mapulon juga dikaitkan dengan dewa kesihatan dan perubatan. Mapulon dikenali sebagai dewa paling baik hati menurut kaum Tagalog. Dia memberikan musim yang baik dan kesihatan kekapda manusia. Apabil salah satu penyembah sakit, tumbuh-tumbuhan herba tumbuh seiring dengan kebangkitan musim baik mengikut kekuasaan Mapulon, mmeberikan penyembahnya sebuah alternatif untuk menyembuhkan pesakit.

Dalam lagenda percintaan Mapulon dan Ikapati, Mapulon jatuh hati terhadap kebaikan dan perasaan memahami Ikapati kepada penyembahnya. Namun Ikapati tidak berminat dengan Mapulon. Dalam tempoh yang lama, akhirnya Ikapati jatuh cinta kerana kesanggupan dan berusaha keras Mapulon untuk menambat cintanya. Dari kisah inilah kaum Tagalog percaya akan cinta tetap menemukan pasangan walaupun terpaksa berusaha selama bertahun-tahun.

MAYARI

Dewi bulan, pep3rangan, revolusi, dan kesamarataan. Dia juga dikaitkan dengan dewi penyembuhan dan emosi. Mayari adalah salah satu 3 orang adik beradik perempuan hasil hubungan Bathala dengan manusia bergender wanita.

Mayari adalah dewi yang amat lawa berbanding dewi lain sehinggalah salah satu matanya diambil oleh dewa Apolaki dalam peperangan. Dalam mitos, Mayari memerintah bumi pada waktu pagi. Apabila sejenis naga seperti ular tedung mahu memakan bulan, Mayari datang pertahankan bulan. Naga yang memakan bulan sebenarnya gerhana bulan yang kaum Tagalog takutkan, maka penyembahan kepada dewi Mayari adalah caranya untuk ‘mengusir’ gerhana tersebut.

TALA

Tala adalah dewi bintang, adik perempuan Mayari dan Hanan. Dikatakan cahaya bintang dari Tala mampu memimpin pelayar untuk menentukan jalan. Pernah juga Tala menggunakan lampu sfera atau orbs bagi kegunaan pelayar untuk perjalanan selamat. Kehadiran dewi bintang ini membantu orang Tagalog mengenal pasti buruj bintang dan menggelarkan dengan bahasa Tagalog.

HANAN

Dewi waktu pagi, juga adik perempuan Mayari dan Tala. Dengan hadirnya dewa dan dewi yang memerintah waktu pagi seperti Bathala, Apolaki, dan Hanan, setiap pagi ketiga-tiga dewa-dewi disembah sebagai permulaan hidup baru. Hanan amat penting bagi penyembah setiap kali mulanya permulaan baru.

Korban tuaian yang banyak dijadikan korban untuk dewi Hanan dan sembahyang semasa kelahiran bayi, akil baligh anak lelaki atau perempuan, kematian, permulaan musim penanaman, permulaan musim tuaian, dan permulaan tahun baru.

DUMAKULEM

Anak lelaki Idiyanale dan Dimangan yang menjadi penjaga gunung-ganang. Dia juga dikenali sebagai dewa langit. Tugasnya adalah membimbing pejalan kaki yang sesat di gunung namun tidak membantu sesiapa yang cuba memusnahan hutan dan memburu haiwan liar. Dikatakan Dumakulem mencipta gunung-ganang bagi melindungi orang Tagalog dari bencana rebut oleh adiknya Anitun Tabu. Maka, terjadi gempa bumi sebagai tanda kelahiran gunung oleh Dumakulem.

ANITUN TABU

Dewi angin dan hujan, Apabila hujan renjis berlaku, ia bermaksud Anitun Tabu sedang gembira. Apabila berlaku rebut, Anitun Tabu tengah marah sekarang. Maka hujan renjis menjadi petanda baik untuk memulakan majlis perkahwinan. Adik perempuan Dumakulem ini, mengikut kaum Sambal adalah dewa dengan gelaran Aniton Tauo. Mengikut mitos mereka, Aniton Tauo adalah dewa yang paling dihormati antara dewa-dewi lain.

ANAGOLAY

Anagolay adalah dewi kehilangan barang serta anak lelaki Ikapati dan Mapulon. Kaum Tagalog biasanya menyembah Anagolay dan meminta petunjuk jika berlaku sesuatu benda atau seseorang itu hilang. Dikatakan aura Anagolay meliputi seluruh alam dan sebab itulah dia tidak pernah gagal menemui apa yang penyembah carikan. Walau bagaimanapun, dia tidak menyalahgunakan kuasanya kerana mempunyai sifat keadilan yang diberi oleh ibubapanya.

Dalam percintaan Anagolay diam-diam mencintai Dumakulem. Anitun Tabu membantu Anagolay bagi jadikan Dumakulem sebagai pasangan hidup. Namun dia tolak kerana cinta paksaan bukan jawapannya. Tidak lama kemudian, Dumakulem jatuh cinta kepada Anagolay kerana kepeduliannya terhadap manusia.

APOLAKI

Dewa matahari, kebijaksanaan, strategi perang, dan ketua segala pahlawan. Dia juga dipanggil sebagai Araw yang bermaksud matahari. Apolaki adalah dewa yang menuntut keadilan apabila dia merasa benar dan apabila dia merasa salah, dia akan pastikan kesalahannya itu diperbetulkan.

Perkara ini ditunjukkan apabila berlaku perang dengan Mayari atas perebutan kuasa memerintah matahari. Apabila Apolaki merasa bersalah atas tindakannya merobek mata Mayari, dia meminta maaf kemudian bersetuju untuk memerintah bersama-sama.

Anak lelaki Anagolay dan Dumakulem ini menurut kaum Kapampangan, dia bukanlah dewa matahari. Malah Apolaki adalah dewi bulan. Dikatakan mahkluk wanita berair yang kita kenal sebagai wanita duyung menyembah Apolaki. Apabila muncul penjajah Sdepanyol, Apolaki dikatakan turun dari Kaluwalhatian dan memarahi orang Tagalog yang ‘menjemput orang asing dengan gigi putih’.

Sebenarnya teguran Apolaki berkait dengan budaya orang Tagalog yang menghitamkan gigi mereka sebagai perhiasan diri. Jika senyum dengan gigi putih, ia tindakan menjijikan dan tidak hormat. Seperti Mayari, Apolaki melawan naga pemakan matahari bernama Sawa apabila tiba masa Sawa menelan matahari. Berkemungkinan Sawa adalah gerhana mahatari yang orang Tagalog rujukkan.

DIYAN MASALANTA

Dewi cinta, kelahiran, dan pelindung pasangan kekasih. Dia adalah anak kepada Anagolay dan Dumakulem dan antara dewi termuda berbanding dewa-dewi lain. Diyan Masalanta adalah dewi yang bijak dan sanggup berperang dengan roh jahat demi melindungi keluarga penyembah dari berpecah.

Musuh tradisinya adalah Manisilat, pemusnah hubungan kekeluargaan. Bagi Diyan Masalanta, keluarga umpama jarring yang menghubungkan sesama komuniti. Maka, dia harus melindungi keluarga bagi mengembangkan kominiti orang Tagalog.

Terdapat juga dewa-dewi yang menetap di Kasamaan iaitu neraka. Dewa-dewi ini adalah entity jahat yang bertentangan Bathala dan seluruh dewa-dewi yang tinggal di syurga. Kasamaan seperti bayangan neraka yang kita tahu, alam tempat abadi roh manusia yang berbuat jahat di bumi.

SITAN

Penjaga Kasamaan serta roh-roh manusia. Dikatakan Sitan berada dari tiada sebelum lahirnya kejahatan manusia. Sitan tidaklah mempunyai watak jahat seperti yang digambarkan. Dia pernah membimbing manusia ke jalan yang betul, mengelak manusia dari ancaman berbahaya. Dia tahu bahawa jika dunia tanpa manusia berlaku, dia tidak akan wujud. Sitan mempunyai 4 orang anak buah yang mampu melakukan tugas kejahatan serta membantu Sitan.

Dalam rekod 1589, Sitan dan Bathala pernah berperang untuk menentukan siapakah pemerintah seluruh dunia termasuk roh-roh moyang dan suci. Perang ini berterusan tanpa henti dan pada akhirnya, bagi mengelakkan kemusnahan alam berlaku, kedua-duanya bersetuju untuk memerintah alam yang diberi: Sitan memerintah Kasanaan, Maca (syurga roh manusia) ditadbir Sitan dan Bathala, Bathala kekal memerintah Kaluwalhatian.

Menurut kajian bahasa, Sitan berasal dari kata Saitan atau Shaitan, kata bahasa Arab yang bermaksud syaitan.  Berkemungkinan semasa berlaku kegemilangan Islam di kerajaan Tagalog, nama Sitan wujud. Maka, nama asal Sitan menurut mulut Tagalag telah lenyap.

MANGGAGAWAY

Dewi bencana dan anak buah pertama Sitan. Kadang-kala dia menjelma dalam bentuk manusia, sebagai bomoh penyembuh. Jika dia ingin membunuh seseorang, dia harus menggunakan tongkat suci yang mampu memanggil bencana. Mangganaway juga mampu memanjangkan kematian manusia berminggu-minggu sehingga berbulan lamanya dengan mengikat ular yang disi dengan ubat buatan sendiri di pinggang mangsa.

MANISILAT

Dikenali sebagai Dewi Mansisilat, anak buah kedua Sitan. Tugasnya adalah penghancurkan setiap hubungan keluarga Bahagia. Biasanya dia akan menjelma sebagai bomoh perubatan atau pengemis masuk ke rumah pasangan. Kemudian dia jampikan seluruh rumah tersebut sehingga pasangan itu gelisah sesama sendiri dan membawa kepada pergaduhan.SDia jugalah musuh tradisi Diyan Masalanta, dewi cinta.

MANGKUKULAM

Satu-satunya dewa anak buah Sitan, Mangkukulam mampu menghasilkan api pada waktu malam dan apabila berlaku cuaca teruk seperti rebut petir. Dewa api ini juga boleh menjelma sebagai bomoh perubatan dan menyalakan api terhadap rumah mangsa. Namun memadamkan api saja tidak cukup untuk hentikan api Mangkukulam. Jadi kaum Tagalog harus menyembah Anitun Tabu untuk turunkan hujan supaya hentikan api tersebut.

HUKLUBAN

Dewi perubatan, anak buah terakhir Sitan yang mampu menjelma apa saja. Dewi ini mampu membunuh atau pengsankan manusia hanya memberi salam. Dia juga mampu sembuhkan manusia hanya mengangkat tangan sesuka hatinya. Maka, penyembah yang sakit sembah Hukluban untuk menyembuhkan pelbagai penyakit. Tapi Hukluban tidak inginkan korban jika penyembuhannya dibenarkan oleh Sitan. Dia juga mempelajari ilmu perubatan kepada manusia.

RUJUKAN:

Landa Jocano (1969), Outline of Philippine Mythology, Centro Escolar University Research and Development Center

Rebecca R. Ongsotto; Reena R. Ongsotto; Rowena Maria Ongsotto, The Study of Philippine History, REX Book Store, p. 58

Sofronio G. Calderon (1947), Mga alamat ng Pilipinas : (Philippine mythology traditions and legends), M. Colcol & Corporation

William Henry Scott (1994), Barangay: sixteenth-century Philippine culture and society, Ateneo de Manila University Press, p. 79


Perekonomian Orang Asal

Orang Asal (Indigenous) merupakan kaum Pribumi/Asli, Melayu Asli dan Melayu yang membentuk sebahagian besar rakyat Malaysia pada hari ini. Di Semenanjung, terdiri daripada Melayu, Melayu Proto, Negrito dan Senoi yang membentuk 18 rumpun bangsa. Sejumlah besar juga merangkumi pelbagai etnik termasuk Melayu – 31 di Sabah dan 27 di Sarawak.

Secara tradisinya, masyarakat pribumi sangat bergantung kepada hasil daripada alam semula jadi. Bukan itu sahaja, mereka juga senantiasa mencari makan untuk kehidupan seharian, sangat terkenal sebagai masyarakat nomad ataupun berpindah randah dari satu tempat ke satu tempat.

Mereka juga sudah mula menjalankan aktiviti mencucuk tanam secara kecil-kecilan bagi menjelmakan sumber makanan bagi kemandirian kehidupan mereka.

Dewasa ini, kehidupan masyarakat orang asli semakin berubah ke arah lebih baik dengan polisi kerajaan. Satu perkampungan orang pribumi diwujudkan bagi mengelakan budaya nomad bertambah parah. Pelbagai jenis kemudahan telah diwujudkan bagi mereka menjalankan kehidupan seharian.

Malahan sejak kerajaan mengadakan pembangunan ekonomi di bawah Jabatan Kemajuan Orang Asli (JAKOA), sebuah jabatan kerajaan yang dipertanggung jawabkan untuk mengurus hal ehwal Orang Asli pribumi di seluruh Malaysia, mereka tidak lagi bergantung kepada sumber alam semula jadi yang semakin terhakis.

Mereka sudah mula berjinak-jinak di dalam pelbagai jenis ekonomi. Sebagai contoh, orang asli sudah mula melibatkan diri dalam aktiviti keusahawanan dan perladangan getah serta kelapa sawit.

Bukan itu sahaja, ramai juga diantara mereka sudah mula bekerja makan gaji. Sebagai contoh, orang pribumi yang bekerja di Majlis Perbandaran Selayang dan JabatanAgama Islam Selangor memperolehi pendapat sekitar RM1001 sehingga RM2000.

Bagi mereka yang memungut hasil hutan, pendapatannya dalam anggaran RM201 hingga RM400. Pendapatan tersebut bergantung kepada kuantiti hasil hutan yang diperolehi.

Walau bagaimanapun, ramai orang pribumi tidak terdedah dengan aktiviti keusahawanan menggunakan hasil hutan yang mereka perolehi. Sebagai contoh, rotan boleh dihasilkan menjadi perabut namun kegiatan ini mengambil masa yang lama jika dibuat secara manual. Bahkan, sumber makanan yang mereka perolehi daripada hutan juga boleh digunakan dalam aktiviti jual-beli.

Hasil hutan terutamanya petai yang dianggap sebagai lanka boleh menjadi pemakin kepada orang asli bagi menguasai perniagaan ini. Katakanlah, satu ikat petai berharga RM10, jika mereka berjaya mendapatkan hasil yang banyak pasti akan menambah pendapatan. Secara tidak langsung, sosio-ekonomi orang asli akan berjaya dipertingkat.

Namun malangnya di sini, orang asli seseolah dipermainkan oleh sesetengah pihak. Ada beberapa pihak ataupun orang tengah mendapatkan bekalan daripada orang asli dengan harga yang murah tetapi sampai ke pelanggan akhir dengan harga tinggi. Pihak-pihak berkewajiban seharusnya memberikan pendidikan kepada orang asli untuk menguruskan sendiri hasil mereka.

Oleh itu, bagaimanakah mahu ubah mentaliti atau budaya seumpama ini? Hal ini demikian kerana prospek ekonomi bagi masyarakat orang asli sangatlah tinggi. Boleh dikatakan mereka yang berada di barisan hadapan bagi mendapatkan sumber-sumber alam.

Di samping aktiviti pelancongan di kawasan orang asli, perniagaan berasaskan hasil hutan juga boleh dijalankan. Secara tidak langsung, pelancong asing mengenali produk orang asli seterusnya sebarkan ia kepada dunia. Badan-badan berkaitan orang asli harus bekerjasama dalam membangunkan orang asli sebagai masyarakat yang penuh aspirasi dan ambisi.

Implikasinya, orang pribumi akan mampu berdaya saing dengan warganegara yang lain dalam memajukan komuniti mereka. Hubungan antara masyarakat awam dan orang asli boleh dipertingkat melalui aktiviti perniagaan hasil hutan.

Terlalu banyak kesan baik kepada masyarakat orang lain. Mungkin di masa hadapan kita akan melihat sebuah syarikat yang akan dipelopori oleh masyarakat orang asli.

Konklusinya, orang asli masih lagi setia dengan dengan aktiviti berorientasikan sara diri dan menggunakan pendekatan tradisional yang sangat sebati dengan diri mereka.

Perusahaan dan pekerjaan makan gaji juga diamalkan oleh orang asli tetapi dalam kuantiti yang sedikit dan mereka juga menjadikan kerja hakiki mengutip hasil hutan sebagai pendapatan sampingan. Prospek ekonomi yang ada pada orang asli jika dibangunkan boleh mereformasikan mastarakat orang asli ke arah lebih kompetitif.

Rujukan:

Suhaila Binti Abdul Latif. (2010). Potensi keusahawanan di kalangan Orang Asli. Prosiding PERKEM V, 2(2010), 80-87. http://www.ukm.my/fep/perkem/pdf/perkemV/PERKEM2010-2-09.pdf

Er Ah Choy, Zalina Che Mat Ariffin & Joy Jacqueline Pereira. (2010). Sosioekonomi masyarakat Orang Asli: Kajian kes di Hutan Simpan Bukit Lagong, Selangor, Malaysia. Jurnal Melayu, 5(2010), 295-314.